Туркий кенгашнинг норасмий саммити кун тартибига қандай масалалар киритилган? | "Адолат" СДП\nТуркий кенгашнинг норасмий саммити кун тартибига қандай масалалар киритилган?\nПрезидент Шавкат Мирзиёев бугун — 31 март куни Туркий тилли давлатлар ҳамкорлик Кенгашининг (Туркий кенгаш) видеоанжуман шаклида ўтадиган норасмий саммитида иштирок этади. Ушбу муҳим анжуман арафасида Олий Мажлис Қонунчилик палатасининг Халқаро ишлар ва парламентлараро алоқалар қўмитаси раисининг ўринбосари, сиёсий фанлар доктори Қодир ЖЎРАЕВ Туркий кенгаш фаолияти ва норасмий саммит кун тартиби ҳақида сўзлаб берди.\n— Туркий тилли давлатлар ҳамкорлик кенгаши (Туркий кенгаш) давлатлараро ташкилот бўлиб, асосий мақсади туркийзабон мамлакатлар ўртасида ҳар томонлама ҳамкорликни ривожлантириш, хусусан, савдо-иқтисодий, транспорт-коммуникациявий, энергетика, туризм, маданий-гуманитар соҳаларда ҳамкорликни кенгайтириш, кенг минтақада тинчлик ва хавфсизликни таъминлаш борасидаги саъй-ҳаракатларни мувофиқлаштиришдан иборат.\nТуркий кенгаш 2009 йил 3 октябрда Озарбайжоннинг Нахичеван шаҳрида ташкил этилган бўлиб, “Туркий тилли давлатлар ҳамкорлик кенгашини тузиш тўғрисидаги Нахичеван битими” қабул қилинди. Нахичеван битимининг муқаддимасида аъзо давлатларнинг БМТ Уставида белгиланган мақсад ва тамойилларга риоя қилишлари мустаҳкамлаб қўйилган.\nМазкур ҳужжатда Туркий кенгашнинг асосий мақсади туркий тилли давлатлар ўртасида ҳар томонлама ҳамкорликни янада чуқурлаштириш, минтақада ва дунёда тинчлик ва барқарорликка ҳисса қўшиш эканлиги, аъзо давлатларнинг демократик қадриятлар, инсон ҳуқуқлари, қонун устуворлиги ва самарали бошқарув тамойилларига содиқлиги алоҳида қайд этилган.\nНахичеван Битимида Ташкилотнинг асосий мақсад ва вазифалари сифатида қуйидагилар белгилаб қўйилган:\n— томонлар ўртасида ўзаро ишонч ва дўстликни мустаҳкамлаш;\n— ташқи сиёсий масалалар бўйича умумий позицияни ишлаб чиқиш;\n— халқаро терроризм, сепаратизм, экстремизм ва трансчегаравий жиноятлар билан курашиш бўйича ҳаракатларни мувофиқлаштириш;\n— умумий манфаатдор бўлган барча соҳаларда самарали минтақавий ва икки томонлама ҳамкорликни ривожлантириш;\n— савдо ва сармоялар учун қулай шароитлар яратиш;\n— ҳар томонлама ва мувозанатли иқтисодий ўсишни, ижтимоий ва маданий ривожланишни таъминлаш;\n— фан, техника, таълим, соғлиқни сақлаш, маданият, спорт ва туризм соҳаларида ўзаро алоқаларни кенгайтириш;\n— оммавий ахборот воситалари ва бошқа алоқа воситаларининг ўзаро таъсирини рағбатлантириш;\n— тегишли ҳуқуқий маълумотлар алмашинувига кўмаклашиш ва ҳуқуқий ҳамкорликни ривожлантириш.\nҲозирда Туркия, Ўзбекистон, Озарбайжон, Қозоғистон ва Қирғизистон ташкилотнинг тўла ҳуқуқли аъзоси, Венгрия эса кузатувчи мақомига эга. Туркманистон ҳам сўнгги саммитларда ташкилотга меҳмон давлат сифатида иштирок этиб келмоқда.\nТуркий кенгаш тарихда илк марта тузилган туркий тилли давлатларнинг ихтиёрий бирлашмаси ҳисобланади. Ташкилотга аъзо давлатлар аҳолиси 150 миллионга яқин кишини, ҳудуди 4,3 миллион квадрат километрни, умумий номинал ялпи ички маҳсулоти 1 трлн. долларни, киши бошига тақсимлаганда эса салкам 9 минг долларни ташкил этади.\nЎзбекистон 2019 йилда аъзоликка расман қабул қилинди. Ушбу аъзолик мамлакатимизнинг қондош давлатлар билан ўзаро кўп томонлама алоқаларини ривожлантиришда жуда катта имкониятлар эшигини очиб берди. Айниқса, ҳозирги пандемия шароитида бундай ҳамкорликка бўлган эҳтиёж ниҳоятда ортди.\nЎзбекистоннинг Туркий тилли давлатлар ҳамкорлик Кенгашига қўшилиши бошқа аъзо мамлакатлар томонидан мамнуният билан кутиб олинди. Расмий шахслар, экспертлар халқимизнинг туркийлар тарихидаги ўрни, бугунги салоҳияти ва аҳамиятини эътироф этди.\nШуни таъкидлаш жоизки, қисқа давр ичида мамлакатимиз ташкилотнинг энг фаол аъзоларидан бирига айланди. 2019 йил октябрда Бокуда (Озарбайжон) бўлиб ўтган саммитда ҳам мамлакатимизнинг қизғин амалий таклифлари аъзо давлатлар томонидан катта қизиқиш билан кутиб олинди. Жумладан, ушбу саммитда Хива шаҳри Туркий дунёнинг маданий пойтахти мақомини олди.\nТуркий кенгашнинг 2020 йил 10 апрель куни коронавирус тарқалишига қарши курашишда умумий саъй-ҳаракатларни мувофиқлаштиришга бағишлаб ўтказилган навбатдан ташқари олий даражадаги саммитида Ўзбекистон Республикаси Президенти ҳам қатнашиб, нутқ сўзлади.\nЎз нутқида давлатимиз раҳбари қардош мамлакатлар ўртасида пандемия ва бошқа юқумли касалликларга қарши биргаликда курашиш бўйича ўзининг бир қатор аниқ таклифларини илгари сурди.\nЖумладан, туркийзабон давлатларнинг соғлиқни сақлаш вазирликлари ўртасида ўзаро маълумот ва тажриба алмашинувни кенг йўлга қўйиш таклифи илгари сурилдики, бу пандемияга қарши кураш жараёнида қардош мамлакатларнинг бир-биридан ўрганишига, энг яхши тажрибаларни ўзаро баҳам кўришига яқиндан ёрдам беради.\nЖорий йилнинг 31 март куни Қозоғистоннинг Туркистон шаҳрида Туркий кенгаш аъзо давлатлари етакчиларининг норасмий саммити бўлиб ўтиши режалаштирилган эди. Афсуски, дунёдаги эпидемиологик вазият туфайли ушбу саммитни Қозоғистон мезбонлигида онлайн тарзда ўтказишга келишиб олинди.\nҚозоғистон Республикасининг биринчи Президенти, элбоши, Туркий кенгашнинг фахрий раиси Н. Назарбоев ташаббуси билан ўтказилаётган мазкур онлайн саммитнинг Туркистон шаҳрида ўтказилаётгани бежиз эмас, албатта.\nУшбу шаҳарни ҳақли равишда турк дунёсининг маънавий марказларидан бири, деб аташ мумкин. Чунки йирик мутасаввуф олим, туркийзабон шоир, тасаввуфда яссавийлик тариқатининг асосчиси Аҳмад Яссавий туғилиб ўсган ва мангу қўним топган шаҳар ҳисобланади.\nАҳмад Яссавий тасаввуф илмини Бухорода ўрганган, Алишер Навоий ўз асарларида уни “Туркистон мулкининг шайх-ул машойихи” деб таърифлаган, улуғ саркарда ва давлат арбоби Амир Темур Аҳмад Яссавий қабри устида маҳобатли мақбара бунёд этган эди.\nШаҳарнинг тарихий марказида қатор обидалар, хусусан, муқаддас зиёратгоҳлар сақланиб қолган бўлиб, улар ЮНЕСКОнинг Бутунжаҳон ёдгорликлар рўйхатига киритилган. Сўнгги йилларда шаҳарда кенг кўламли бунёдкорлик ва яратувчанлик ишлари олиб борилди ва бунинг натижасида шаҳар янги қиёфа касб этди.\nТуркий кенгашнинг норасмий саммитида Ўзбекистон Республикаси Президенти Шавкат Мирзиёевнинг ҳам иштирок этиши ва нутқ сўзлаши кутилмоқда. Давлатимиз раҳбари ўз нутқида бирлашмага аъзо мамлакатларнинг савдо-иқтисодий, инвестициявий, транспорт-коммуникация ва маданий-гуманитар соҳалардаги ўзаро манфаатли ҳамкорлигини кенгайтиришга доир ташаббусларни илгари суриши кутилмоқда.\nСаммитда минтақамизнинг транспорт ва транзит салоҳиятидан унумли фойдаланиш, зиёрат туризмини ривожлантириш, илм-фан ва маданият борасида катта ютуқларга эришган шахслар учун алоҳида мукофот таъсис этилиши кутилмоқда.\nШунингдек, Туркий кенгашнинг 2021 — 2025 йилларга мўлжалланган стратегияси ва бошқа ҳужжатларнинг қабул қилиниши режалаштирилмоқда.\nСаммит якунида Туркий кенгашга аъзо давлатлар раҳбарларининг Декларацияси қабул қилинади.


30 ноябр 2020, Тошкент вақти: 10:15\n«Илҳом» театри асосчиси ва раҳбари Марк Вайль.\nЎзбекистон Бош прокуратураси Озодлик радиосида 3 апрель куни «“Илҳом” театри режиссёрини ўлдиргани учун 19 йилга кесилган маҳкум Тожикистонга топширилди» сарлавҳали мақола чоп этилгани ортидан бу мавзу юзасидан тушунтириш берди.\nБош прокуратуранинг билдиришича, «Илҳом» театри асосчиси ва раҳбари Марк Вайлни ўлдирганликда айбланиб 2010 йилда 20 йилга озодликдан маҳрум этилган Тожикистон фуқароси, 1973 йилда туғилган Ёқуб Ахрорович Ғофуров Душанбега вақтинча топширилган.\n«19 январь куни Ўзбекистон Бош прокуратураси тожик томонининг сўровини қаноатлантирди ва 12 февралда маҳкум Ёқуб Ғофуров 1993 йил 22 январда қабул қилинган Фуқаролик, оилавий ва жиноят ишлари бўйича ҳуқуқий ёрдам ва ҳуқуқий мносабатлар тўғрисидаги конвенцияга ҳамда Ўзбекистон ва Тожикистон ўртасидаги жиноятчиларни топшириш тўғрисида 2000 йилнинг 15 июнида имзоланган шартномага асосан тожик томонининг жиноятчини жазо муддатини ўташда давом этиши учун Ўзбекистонга қайтариш борасидаги кафолатини инобатга олган ҳолда жиноий жавобгарликка тортилиши учун вақтинча Тожикистон ваколатли органларига топширилди», дейилади расмий баёнотда.\nМарк Вайлни ўлдирганликда айбланиб, Ёқуб Ғофуров билан биргаликда Қаҳрамон Пўлатов ва Алишер Сатторовлар 17 йилга қамалган.\nЎзбекистон Ички ишлар вазирлигидаги мулозимнинг Озодлик радиосига айтишича¸ Ëқуб Ғафуров суд мажлисида Марк Вайлни «Қуръонга тақлид» спектаклини саҳналаштиргани учун ўлдирганини айтган.\nТожикистонда Ёқуб Ғофуров ўтган асрнинг 80- йиллар охирида қуролли диний радикал тўда тузиб босқинларни амалга оширганликда айбланмоқда.


БПТ йиғилишида долзарб масалалар муҳокама қилинди | Ўзбекистон "Адолат" социал-демократик партияси\n31 Июль, 19:05 • БПТ, Давра суҳбати, Сирдарё вилояти, Янгиликлар • 295 марта кўрилди • Комментариев к записи БПТ йиғилишида долзарб масалалар муҳокама қилинди нет\nПрезидентимизнинг жорий йил 12 июль куни Олий Мажлис палаталари ва сиёсий партиялар вакиллари билан учрашувдаги маърузасидан сўнг сиёсий партиялар нуфузи ҳар доимгидан баланд бўлиши кераклиги эътироф этилмоқда. Жойларда партияларнинг халқ манфаатларини ҳимоя қилишга қаратилган фаолияти чуқур таҳлил этилиб, камчиликларни бартараф этиш, шунингдек, фаолиятни юксалтириш учун билдирилган таклифлар атрофлича ўрганилмоқда.\nСайхунобод туманидаги “Шодлик” маҳалла фуқаролар йиғини қошида ташкил этилган бошланғич партия ташкилотида Ўзбекистон Республикаси Президентининг “Парлемантимиз хақиқий демократия мактабига айланиши, ислоҳотларнинг ташаббускори ва асосий ижрочиси бўлиши керак” номли маърузасида белгиланган вазифа ва топшириқлар ижроси бўйича давра суҳбати ўтказилди.\n—Президентимиз мазкур йиғилишда жуда кўп камчиликларга тўхталдилар, — дейди МФЙ маслаҳатчиси, БПТ раиси Туйғуной Хасанова —Юртбошимиз: “Сиёсий партиялар рақам ортидан қувиб, аъзолари сонини кўпайтириш бўйича мусобақа ўйнамоқда. Натижада турли хунук ҳолатларга йўл қўйилмоқда. Уларнинг қанчаси партиянинг ғояси, мақсад ва вазифаларини чин юракдан ҳис қилади ва шу ғояни амалга ошириш учун курашга тайёр?” деган фикрлари нечоғли тўғри эканлиги барчамизга маълум. Айни вақтда биз давлатимиз раҳбари қўйган саволга жавобни сон кўрсаткичи билан эмас, балки сифат билан кўрсатишимиз зарур. Мана шу масала ҳар битта бошланғич партия ташкилоти олдидаги муҳим вазифа бўлиши керак. Назаримда кўпчилик аъзоларнинг бу саволга жавоб бериши қийин. Шу сабабдан, фикримча қуйи тузилмаларда ҳам партия мақсад-вазифаларини, бугунги сиёсий жараёнларга тўғри ёндашишни тарғиб қиладиган, керак бўлса, ўргатадиган сиёсий ўқувларни ташкил қилиш лозим. Зеро, бугунги кунда биз ислоҳатларнинг кузатувчиси эмас, ташаббускори ва асосий ижрочиси бўлишимиз даркор.\nТумандаги барча бошланғич партия ташкилотларида ўтказилаётган бундай давра суҳбатлари жонли, очиқ, мулоҳазаларга бой тарзда кечмоқда. Ўртага ташланган фикрлар кескинлиги, таклифлар, муаммолар долзарблиги билан эътибор қозонмоқда.\nТадбир давомида кўрилган масалалар юзасидан қизғин савол-жавоблар бўлди.\nСайхунобод туман Кенгаши раиси\nБПТ йиғилишида долзарб масалалар муҳокама қилинди was last modified: Июль 31st, 2017 by matbuot\n« Маҳалламиз пахлавонлари Бошланғич партия ташкилотлари фаолиятини янада такомиллаштириш бугунги кун талаби »


O‘zLiDeP илму-маърифат фидойиларини шарафлади | O'zLiDeP\nO‘zLiDeP илму-маърифат фидойиларини шарафлади\nЎзбекистон Республикаси Уйғур миллий маданий маркази, Тадбиркорлар ва ишбилармонлар ҳаракати – Ўзбекистон Либерал-демократик партияси Сирдарё вилоят ҳамда Сирдарё туман Кенгаши, туман ҳокимлиги билан ҳамкорликда Ўқитувчилар ва мураббийлар куни муносабати билан Ўзбекистон - умумий уйимиз” шиори остида “Устоз-муаллим илму-маърифат, таълим-тарбия фидойиси” номли тадбир бўлиб ўтди.\nЎқитувчилар ва мураббийлар куни муносабати билан ўтказилаётган тадбирда сўзга чиққан Республика Уйғур миллий маданий маркази раҳбари Ҳалима Баратова, O‘zLiDeP Сирдарё вилоят Кенгаши аппарат раҳбари Абдуқаҳҳор Ибодуллаев, Сирдарё туман ҳокими ўринбосари, хотин-қизлар қўмитаси раиси Нафиса Жўраевалар сўз чиқиб, қатнашчиларни қутлуғ айём билан муборакбод этишди.\nСўзга чиққанлар эътироф этишганидек, дунёда шундай касб соҳиблари борки, улар ҳеч қачон ўлмайдилар. Булар бизнинг устозларимиз. Фарзандларимиз, невараларимиз, келажак авлодни тарбиялайдиган, уларга илм- маърифат берадиган азиз инсонлар – Ўқитувчилар, устоз мураббийлардир. Ўқитувчи халқи борки, келажак авлодимизнинг баркамол инсонлар бўлиб етишишлари учун кеча-ю кундуз меҳнат қилади. Барча соҳа ходимлари уйга келиб хотиржам дам олса, ўқитувчилар эртанги кунги ёзув-чизув ишларини бажаради. Китоб ва манбаларни варақлаб эртанги дарс учун билимини бойитади. Дафтар текширади. Тинимсиз изланади, янгиликлар топишга, уларни ўқувчиларига етказишга ҳаракат қилади.\nШундан сўнг республика Уйғур миллий маданий марказининг “Гулдаста ансамбли” хонанда ва созандалари томонидан ижро этилган “Устозлар”, “Ўзбекистоним” номли куй-қўшиқлар янгради. Тадбирда сўзга чиққан фахрий ўқитувчилар, устозлар ва мураббийлар, миллий маданий марказлар вакиллари ҳам барчани байрам билан муборакбод этишди.\n-40 йилга вақтдан буён соҳада самарали фаолият юритиб келаяпман,- дейди тумандаги 6-умутаълим мактабининг инглиз тили фани ўқитувчиси Дилбар Бозорова. – Турмуш ўртоғим ҳам Раҳимжон Бозоровнинг ҳам мазкур соҳада ўқувчиларга инглиз тили фанидан сабоқ бериб келаётганига ҳам қирқ йилдан ошди. Фарзандимиз Наргиза ҳам шарафли касб ўқитувчиликни танлади. Ўқитувчилик касби нақадар шарафли эканлигини бугунги тадбирда иштирок этиб яна бир карра ҳис қилдим. Мазмунли ва мароқли ўтган тадбир бизда жуда катта тааасурот қолдирди.\nТумандаги 30-умумтаълим мактабининг ўзбек тили ва адабиёти фани ўқитувчиси Зулхумор Халбаевани ҳам туманда устоз муаллимлар қаторида ҳурмат қилишади. Бугунги кунда пенсияга чиқиб ҳам самарали фаолият юритаётган муаллиманинг шогирдлари халқ-хўжалигининг турли соҳаларида устоз ишончини оқлаб келишяпти.\nТадбирда устоз-мураббийларга Уйғур миллий маданий маркази, партия вилоят Кенгашининг ҳамда туман ҳокимлигининг эсдалик совғалари ва “Ташаккурнома”си топширилди. Саноат Саъдиева, Муқаддас Ҳусанова, Дилором Эсонова, Мовлуда Ҳусаинова ҳамда Мавжуда Жўраеваларга Уйғур миллий маданий марказининг “Саҳий” кўкрак нишонлари топширилди.\nУйғур миллий маданий марказининг хушовоз хонандалари ижросидаги дилрабо куй ва қўшиқларга дилдан рақс тушиб, дам олдилар.\nТантанали тадбирда Ўзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик дўстлик алоқалари қўмитаси маданият-маърифат бўлими ходимлари Дилбар Мусаева, Ирода Ниматиллаевалар иштирок этди ва сўзга чиқди.


Самюэль ЭтоʼО: “Бунёдкорнинг таклифи бошимни айлантириб қўйганди” - Zamin.uz\n11:13 / 30.09.2018\n“Мен мастер-класс ўташ учун Тошкентга боргандим. Улар жамоада 2-3 ой ўйнаб беришим учун 25 млн доллар таклиф қилишди. Бу таклифдан бошим айланиб қолганди.\nБарселонадагилар ўзимдан сўрамасдан туриб, мана шундай гап-сўзларни тарқатишганидан хафа бўлгандим. Улар мени Ўзбекистон клубига сотиб юборишмоқчи эди. Мен эса қолишимни ва бу ишлари учун узр сўрашларини талаб қилдим”, дея гапириб ўтган ЭтоʼО TF1 телеканалига берган интервьюсида.\nМаълумот учун, Самюэль ЭтоʼО фаолияти давомида Барселонадан ташқари, Реал Мадрид, Мальорка, Интер, Челси, Анжи каби бир қатор жамоалар сафида тўп сурган. Барселона билан 3 марта (2005, 2006, 2009) Испания чемпиони, 2 карра Европа чемпионлар лигаси ғолиблигини қўлга киритган. Шунингдек, Интер билан бир марта Италия чемпиони (2010) ва бир марта (2010) ЕЧЛ ғолиби бўлган. Терма жамоа таркибида 2000 йилда Олимпиада чемпиони, 2000 ва 2002 йилларда Африка миллатлар кубоги бош совринини қўлга киритган. “Замин” янгиликларини “Twitter”да кузатиб боринг\n2-12-2019, 07:20, Спорт\n28-04-2019, 09:23, Спорт\n23-01-2019, 15:00, Спорт\n12-04-2018, 17:39, Спорт\n3-05-2017, 06:56, Спорт\n11-03-2015, 13:40, Спорт


Аҳолига қулайлик 11.04.2020 13:14\nКЎЧМА БОЗОР: аҳоли арзон, сифатли маҳсулотлар етказиб берилаётганидан мамнун\nМамлакатимизда карантин тадбирлари амалга оширилаётган бугунги шароитда аҳолининг озиқ-овқат ва қишлоқ хўжалиги маҳсулотларига бўлган талабини қондириш мақсадида кўчма бозорлар ташкил этилмоқда.\nБу хайрли тадбирга Тошкент шаҳридаги туман ҳокимликлари ҳам бош-қош бўлмоқда. Жумладан, пойтахтимизнинг Олмазор туманидаги 58 маҳаллага ҳафтасига 3 кун рўзғор учун зарур 20 турдан ортиқ озиқ-овқат маҳсулотлари етказиб берилиши йўлга қўйилди. Савдода гўшт, картошка, пиёз, сабзи, шакар, тухум, мевалар, макарон каби зарур озиқ-овқат маҳсулотлари бор.\nБугун озиқ-овқат маҳсулотлари ортилган машиналар туманнинг Университет, Хончарбоғ, Чуқурсой, Янги Тошкент, Олтинсой маҳаллаларига етиб борди.\n– Узоғимизни яқин, мушкулимизни осон қилиб қилиб, мана шундай арзонлаштирилган бозорлар ташкиллаштиргани учун давлатимизга минг раҳмат, – деди Университет маҳалласида яшовчи Умида Эргашева. – Бу кўчма бозорлар ёнимиздаги савдо дўконларига нисбатан арзон ва сифатли. Бошқа жойларда картошка 7000 сўм, кўчма бозорда эса 2800 сўм. Маҳалламизга ҳафтада 3 марта кўчма бозор келяпти. Рўзғор учун барча маҳсулотларни шу бозордан харид қиламиз.\n– Кўчма бозорлар туманлардаги 4 та сектор ташаббуси билан амалга оширилмоқда, – деди Олмазор тумани ҳокимининг ахборот сиёсати масалалари бўйича маслаҳатчиси Дилфуза Раҳимова. – Ҳар бир маҳаллага 1 тонна картошка, 1 тонна пиёз, 1 тонна шакар, 500 килограмм атрофида гуруч, 500 килограмм макарон, 500 килограмм сабзи, писта ёғи, тухум, гўшт ва ун каби рўзғор учун энг керакли маҳсулотлар арзон нархда сотилмоқда. Бу аҳолининг уйидан узоққа бормай, ўзи ва яқинлари хавфсизлигини таъминлаган ҳолда, зарур харидни амалга оширишини таъминлайди.


Тошкентда сув нархи яна ошади\n17.04.2018 14:18 0 214\nТошкент шаҳар ҳокими Бош молия маҳкамасида тасдиқланган 2018 йил 14 апрелдаги Реестр № 09-ТГ-2018 декларациясига мувофиқ, 2018 йил 1 майдан Тошкент шаҳри бўйича янги тарифлар амалда фойдаланишга киритилади.\nСув таъминоти бўйича — 1 м3 учун 245 сўм, ҚҚСсиз.\nОқава сув бўйича — 1 м3 учун 210 сўм, ҚҚСсиз.\nТошкент шаҳар ҳокимининг 2018 йил 12 январдаги 69-сонли қарорига биноан, 2018 йил учун Тошкент шаҳрида ичимлик сув таъминоти хизматлари тарифларига махсус устама ҳақ миқдори истеъмолчилар учун 100 сўм 1 м. куб.дан олинади.\nТошкент шаҳар ҳокимлигининг 2018 йил 29 январдаги декларацияси билан «Сувсоз» давлат унитар корхонаси жорий йилнинг 14 февраль кунидан совуқ сув учун нархларни оширган эди.\nЖамият 10/09, 09:56\nЖамият 11/08, 21:33\nТошкентда совуқ сув нархи яна ошади\nМаслаҳат 06/08, 14:11


Ўзбек тили ва адабиёти университети «тилнинг...\n16.05.2019 01:14 0 1669\nАлишер Навоий номидаги Тошкент давлат ўзбек тили ва адабиёти университети ташаббуси билан ўзбек тилининг ижтимоий мавқеини янада мустаҳкамлаш ва оммавий саводхонликни тарғиб этиш мақсадида «Diktant.uz» акцияси ташкил этилмоқда. Бу борадаги ишларни самарали йўлга қўйиш мақсадида махсус ишчи гуруҳ тузилиб, чора-тадбирлар ишлаб чиқилди.\nАкция жорий йилнинг 28 май куни Алишер Навоий номидаги ТошДЎТАУда ўтказилиши режалаштирилган. Акцияда иштирок этишни истаганлар www.diktant.uz сайтида рўйхатдан ўтишлари мумкин.\nМазкур акциянинг ўтказилиши билан боғлиқ барча янгиликларни diktant.uz ва ТошДЎТАУнинг расмий веб-сайти (www.navoiy-uni.uz) ҳамда ижтимоий тармоқлардаги саҳифаларидан топишингиз мумкин.\nЎзбек тили Тошкент давлат ўзбек тили ва адабиёти


"Тоттенҳем" Алдервейрелдга янги шартнома таклиф қилмаган - Offside.uz – Offside'да бўлинг, офсайдда қолманг!\n"Тоттенҳем" Алдервейрелдга янги шартнома таклиф қилмаган\nҲимоячи Тоби Алдервейрелд "Тоттенҳем" унга янги шартнома таклиф қилмаганлигини хабар қилди. Тобининг амалдаги шартномаси 2019-йилгача амал қилади, аммо ОАВ ўтган мавсумда "шпорлар" футболчига янги шартнома таклиф қилганини хабар қилишган эди.\n"Хеч қандай янгилик йўқ, мен хеч нарсани билмайман," - дейди Алдервейрелд.\nЎтган мавсумда 28 ёшли футболчи АПЛ бахсларида 30 ўйинда битта гол киритган.\n29/07, 17:49 0


28 апрел куни Тошкент метросининг Чилонзор йўлида поезд тўхтаб қолишига релсни қувватловчи токоприёмникдан учқун чиққани сабаб бўлган. Бу ҳақда ҳодиса сабабларини ўрганиб чиққан метрополитен маъмурияти маълум қилди.\nЧоршанба куни Тошкент метросининг Чилонзор йўналишида поезд «Миллий боғ» бекатидан «Новза» бекатига ҳаракатланиш вақтида фавқулодда тўхташни амалга оширган эди.\n«Тошкент метрополитени» УК ҳодиса сабабларини текшириш натижасини маълум қилди. Қайд этилишича, машинист поезд ҳаракатланаётган пайтда олдиндаги йўлда контакт релсларни қувватловчи токоприёмникда учқун чиқаётганини кўриб қолган.\n«Кўрсатма (инструкция) талабларига биноан, машинист поезднинг ҳаракатини тўхтатишга қарор қилди, чунки ушбу вазиятда ҳаракатни давом эттириш мумкин эмас. Машинист бу ҳақда тезкорлик билан диспетчерга хабар берди, йўналишда ҳаракат таркиблар электр таъминотидан узилди ва шундан сўнггина барча йўловчилар поезддан «Новза» бекатигача эвакуация қилинди.\nЭслатиб ўтамиз, бу ҳодиса кеча, 17:50 атрофида содир бўлди. Чилонзор йўналишидаги поездлар чекланган режимида ҳаракатланган, яъни алоҳида туннел участкаларида битта йўналиш бўйлаб. Шу куннинг ўзида барча носозликлар бартараф этилди ва бугундан барча поездлар белгиланган ҳаракат жадвалига мувофиқ ҳаракатлана бошлади», – дейилади метрополитен маъмуриятининг 29 апрел кунги ахборотида.\nМаълумот учун, сўнгги вақтларда Тошкент метросида кетма-кет носозлик рўй бера бошлади. Сўнгги ҳодисадан сўнг Истеъмолчилар ҳуқуқларини ҳимоя қилиш агентлиги метрополитен фаолияти юзасидан текширув бошлади.\n11:17 / 18.05.2021\nТошкент метроси иш вақти ўзгармоқда\nЮнусобод метроси қурилишида вафот этган фуқаро яқинларига тўланиши керак бўлган компенсация можароси апелляция тартибида кўриб чиқилмоқда


Ҳиллари Клинтон Фаластин раҳбари билан учрашди\nАҚШ Давлат котиби Ҳиллари Клинтон Абу-Дабида Фаластин президенти Маҳмуд Аббос билан учрашди.\nҲозирча мазкур учрашув тафсилотлари ошкор қилинмади. Ҳиллари Клинтон Абу-Дабидан сўнг Исроилга сафар қилиб, бу давлат етакчилари билан сўзлашувлар олиб боради.\nБундан бир оз аввал АҚШ Давлат котиби собиқ Ташқи ишлар вазири Абдуллоҳ Абдуллоҳнинг Афғонистонда ўтказиладиган президент сайловининг иккинчи даврасига бойкот эълон қилиши "сайловга ноқонуний тус бера олмайди", дея таъкидлади.\n-Бу ажабланадиган ҳолат эмас, бундай воқеалар АҚШ ва бошқа давлатларда ҳам бўлиб туради,-дея қўшимча қилди Ҳиллари Клинтон.


8 Июль 2020 11:11\nNUR-SULTAN. Kazinform – Жорий йилнинг 6 ойи давомида Электрон меҳнат биржаси (ЭМБ) портали орқали 155,7 минг киши доимий иш билан, 117,6 минг киши вақтинча иш билан таъминланди, дея хабар беради Kazinform.\nҚозоғистон Республикаси Меҳнат ва аҳолини ижтимоий ҳимоя қилиш вазирлиги маълумотларига кўра, Электрон меҳнат биржаси ташкил этилганидан бери (2018 йил бошидан) портал орқали 1,25 миллиондан ортиқ киши иш билан таъминланган. Уларнинг 895 мингтаси доимий иш жойларидир.\nБундан ташқари, 226 мингдан ортиқ иш берувчилар 2 миллион бўш иш ўринларини эълон қилдилар, 1 миллион 88 минг иш қидирувчилар 1,46 миллион резюме қолдирган.\n«Кадрлар потенциалини ривожлантириш маркази» акциядорлик жамияти таҳлилига кўра, иккинчи чорак якунларига кўра иш қидирувчилар орасида энг кўп резюмелар офис-менеджери, йўлларни таъмирлаш ишчилари ва ҳайдовчилик соҳаларида жойлаштирилган. Ўз навбатида, иш берувчилар йўларни таъмирлаш ишчилари, ҳайдовчилар ва хавфсизлик ходимларига муҳтож.\n«Эслатиб ўтамиз, Электрон меҳнат биржаси портали Елбасы топшириғиға биноан Қозоғистон Меҳнат ва аҳолини ижтимоий ҳимоя қилиш вазирлиги томонидан ишлаб чиқилган ва 2018 йил январь ойида ишга туширилган. ЭМБнинг асосий вазифаларидан бири фуқароларга иш топишда ёрдам бериш, иш берувчиларни иш қидириш ва танлашда ёрдам беришдир. Иш билан таъминлаш давлат марказларидаги, шунингдек иш берувчилар, хусусий агентликлар ва онлайн платформалардаги бўш иш ўринлари ва резюмелар ЭМБда жамланган. Бугунги кунда 203 бандлик марказлари, 6 интернет-платформалар, 4 оммавий ахборот воситалари ва 54 хусусий бандлик агентликлари ЭМБга қўшилди», - дейилади вазирлик хабарида.


2015 МАРТ- АПРЕЛЬ ОЙЛАРИНИНГ ЭНГ ЯХШИ КЛИПЛАРИ ТОП-5 ТАЛИГИ » PopCorn.uz - Шоу Бизнес олами хақиқати\nСана: 21.05.2015 3216 қайноқ\nБугунги кунда томошабинлар эътиборига ҳавола этилаётган клиплар орасида энг севимлилари қайси эканлигини билишни истайсизми? Мазкур рейтингимиз энг кўп томошабин жалб қилган клиплардан ташкилтопган.\nТоп-5 талик рейтингимиздан март, апрель ва майойларидаYouTube интернет видеохостинг хизматига жойлаштирилган видеоклиплар жой олган. 5-поғона 16-март куни мухлислар эътиборига ҳавола этилган клипга насиб этди. Латофатли Лоланинг "Ҳайр" номли қўшиғига ишланган клип 131 минг дан зиёд томошабин эътиборини тортган. Ноанъанавий услубдаги трек йўналишида тасвирга олинган видеоклипда Лола умуман бошқача қўринишда, кутилмаган қиёфада намоён бўлади. Мазкур клипни томоша қилишга улгурмаган бўлсангиз, сайтимиз орқали баҳраманд бўлишингиз мумкин.\nЎзига хос комедик жанрда тайёрланган Улуғбек Раҳматуллаевнинг "Хай ёрей" номли видеоклипи 31-март куни мухлислар эътиборига ҳавола этилган. 173 мингдан ортиқ томошабин диққатини тортган видеоклипда севимли хонанданингиз Улуғбек Раҳматуллаевни актёрлик маҳоратига тан беришингиз мумкин. Рашк, муҳаббат, севгининг ширин азоблари намоён этилган клипни томоша қилиб беиҳтиёр томошабиннинг кўнгли завққа тўлади.\nРейтингимизнинг марказий поғонасини Севинч Мўминованинг мухлисларини қувонтирган “Кўйлагим” видеоклипи эгаллади. 14-апрель куни премьера қилинган видеомаҳсулот шу вақтга қадар 224 мингдан зиёд маротаба томоша қилинган. Бу клип хонанданинг узоқ вақт танаффусидан сўнг мухлисларига тақдим этган совғаси саналади. Клипмейкер Жасур Шаметов томонидан тасвирга олинган мазкур видемахсулотда Севинчни янги образда кўришингиз мумкин бўлади.\nҲар бир яратган қўшиқлари ёшларнинг қалбидан жой эгаллайдиган ва хит даражасига кўтариладиган “Уммон” гуруҳи бу сафар 2-ўринни банд этди. Мухлислар эътиборига тақдим этилган "Тола" таронасига ишланган видеоклип 1-аперель куни премьера қилинган. Жуда қисқа фурсат ичида бу клипни 367 мингдан зиёд мухлис томоша қилган. Дарвоқе, мазкур клипни томоша қилишга улгурмаган бўлсангиз ундан ҳозироқ сайтимиз орқали баҳраманд бўлинг.\nНиҳоят олий поғона! Ёш-у кекса мухлислар орасида машҳур ва хитга айланган “Чикко” таронасининг давоми сифатида яратилган “Чиккита” қўшиғига ишланган видеоклип энг оммабоп дея топилди. Шаҳзоданинг беғубор туйғулар ва ёқимли ҳислар билан яратилган “Чиккита” клипи айнан 1-ўринни эгаллади. 8-март куни мухлислари учун тақдим этилган видеодан 625 мингдан зиёд томошабин баҳраманд бўлган! Чикко ҳамда Чиккитанинг қизиқарли саргузаштлари тасвирланган клипни яна бир бор сайтимиз орқали томоша қилишингиз мумкин.\nЭслатиб ўтамиз, ҳафтанинг жума, шанба ва якшанба кунлари соат 19:10 да "Ўзбегим Таронаси" радиоси орқали "Энг яхши клиплар 5 лиги" радиодастурини тинглашингиз мумкин.


Германия Оролбўйи ҳудудини ривожлантиришга 8 млн евро ажратади – Газета.uz\nГермания Оролбўйи ҳудудини экологик ҳамда иқтисодий жиҳатдан ривожлантиришга 8 млн евро ажратади. Буни ўзида акс эттирган битим Ўзбекистон ва Германия томонидан имзоланди. Унга кўра, 4 йилга мўлжалланган лойиҳа амалга оширилади.\n27 феврал 2021, 17:34 Жамият\nЖамшид Ходжаев ва Паул Шумахер. Фото: Қишлоқ хўжалиги вазирлиги.\n«Оролбўйи ҳудудида экологик йўналтирилган минтақавий ривожланиш биз учун жуда муҳимдир. Янги лойиҳанинг асосий таркибий қисмлари: консалтинг хизматларини кўрсатиш, рақамлаштириш, геоахборот тизими, масофавий зондлаш, трансчегаравий ҳамкорлик ва бошқалардан иборат. Шу қаторда биз қозоғистонлиқ қўшниларимиз билан маълумот алмашиш учун очиқмиз», — деди Жамшид Ходжаев.


Фаллужани ИШИДдан озод қилишнинг якуний босқичи бошланган - BBC News O'zbek\nФаллужани ИШИДдан озод қилишнинг якуний босқичи бошланган\nИроқ армиясидан хабар қилишларича, пойтахт Бағдоддан 50 километр узоқликдаги Фаллужа шаҳрини ўзини “Исломий Давлат” деб атайдиган гуруҳ жангариларидан озод қилиш мақсадидаги ҳал қилувчи ҳужумларга киришилган.\nИроқ қўшинлари шаҳарни озод қилишга бир ҳафта олдин киришгандилар, шу пайтгача Фаллужа атрофидаги қишлоқлар учун жанглар кечган.\nИШИД асосий қароргоҳларидан ҳисобланган Фаллужани 2014 йили босиб олган.\nБағдоддан Иордания ва Сурияга элтадиган асосий йўлда жойлашган Фаллужа икки йил олдин январда ИШИД назоратига ўтган эди.\nШаҳарда 50 минг киши қамалиб қолгани айтилмоқда. Бир неча юз оилагина қочиб чиқишга муваффақ бўлган.\nҚўшинлар Фаллужага тобора яқинлашиб борар эканлар, пойтахт Бағдодда қатор бомба ҳужумлари рўй берган ва камида 20 киши ҳалок бўлган.\n30 май куни шаҳар ичида портлашлар ва отишма овозлари эшитилган.\nИроқ армияси қўмондонларидан бирининг “Франс Пресс” ахборот агентлигига айтишича, ҳужум уч томондан бошланган ва Ироқ армияси кучлари аллақачон шаҳарга кирган.\nХалқаро ҳарбий коалиция шаҳарни ҳаводан бомбардимон қилаётгани, шунингдек, Ироқ армияси учоқлари ҳам ишғолга қўшилгани хабар қилинмоқда.\nФаллужа ҳужумига замбараклар ва танклар ҳам жалб этилган.\nИШИД жангарилари худкушлик ва машиналарга ўрнатилган бомба ҳужумлари билан қаршилик кўрсатмоқдалар.\nРасмийлар қўшинлар Фаллужага яқинлашиб бораётганларини айтсалар ҳам, Бағдодда бўлган Би-би-си мухбирига кўра, кўринишича, ҳозирда асосан ИШИДнинг шаҳар ташқарисида бўлган мудофаа нуқталарига қарши амалиётлар кетмоқда.\nАмалиётларда қатнашаётган ҳарбий гуруҳлар қўмондонлари ўз амалиётларини шаҳар марказига ҳамла бошлангунга қадар тўхтатиб туришлари ва шу билан кўпроқ аҳолига қочиб чиқиш имконини беришларини билдиришган.\nФаллужаликларнинг очдан ўлаётганлари ва ИШИД тарафида курашдан бош тортганлари учун қатл этилганликлари ҳақида хабарлар бор.\nИроқ қўшинлари аҳолини шаҳарни ташлаб чиқиш ё-да уйдан чиқмасликлари ҳақида огоҳлантирганлар. ИШИД эса аҳолининг шаҳардан чиқиб кетишларига қаршилик қилмоқда.\nФалужа Мосул шаҳри билан бирга Ироқдаги ИШИД қўлида бўлган йирик шаҳарлардан биридир.\nДастлаб Ал-Қоида кейинчалик ИШИД томонидан босиб олинишидан аввал Фаллужада 300 минг аҳоли яшарди.\nШаҳар Бағдоддан Сурия ва Иордания томон борадиган муҳим йўл бўйида жойлашган.\nФаллужада 200 тача масжид борлиги учун шаҳарни “масжидлар шаҳри” деб ҳам аташади.\n2003 йили АҚШ етакчилигидаги ҳарбий коалиция Саддам Ҳусайн режимига қарши ишғолни бошлаган пайтда Фаллужа сунний қаршилик ҳаракатининг марказига айланган эди.\nБағдоддаги портлаш 60 инсон ёстиғини қуритди\nИроқдаги ИД раҳбари ўлдирилган\nИШИД уруш жиноятларида айбланди\n"Исломий Давлат"нинг иккинчи қўмондони ўлдирилган\n'Исломий давлат' болаларни ёвузликка ўргатмоқда'\nСурияликларсиз Сурия музокаралари иш берадими?\nБМТ: қочқинлар жамлоғига ҳужум уруш жинояти\nСуриянинг яна икки қисмида оташкесим


Ҳаром амаллар: Судхўрлик\nBy Камолиддин Иноятуллоҳ on 03/01/2019 МАҚОЛАЛАР ҲАРОМ АМАЛЛАР\nАллоҳ таоло Ўзининг китобида судхўрлардан бошқа ҳеч кимга қарши уруш эълон қилгани ҳақида хабар бермаган. Аллоҳ таоло айтади: “Эй Аллоҳга иймон келтирган ва Унинг пайғамбарига эргашган кишилар, Аллоҳдан қўрқинглар ва агар сўзу амалда ҳақиқий мўмин бўлсангизлар, судхўрлик сарқитларини тарк қилинглар ва уларни талаб қилманглар! Агар Аллоҳ қайтарган нарсадан тийилмасанглар, Аллоҳ ва Расулига қарши урушга (кирганингизга) аниқ ишонаверинглар!” (Бақара сураси, 278-279).\nБу жиноят Аллоҳ азза ва жалланинг ҳузурида нақадар оғир эканига мазкур оят баёни кифоядир.\nДавлатлар ва халқлар аҳволига эътибор бериб қараган киши судхўрлик касофатидан келиб чиқаётган инқирозлар, қарзга ботишлар, иқтисодиётнинг издан чиқиши, ишсизликнинг болалаб кетиши, ширкатлар ва ташкилотларнинг касодга учраши, тинимсиз ишлаб топилган пуллар ўша таг-туби йўқ фоизларнигина тўлашга кетиши, улкан бойликларнинг жамиятдаги бир ҳовуч кишилар қўлига ўтиб қолиши каби оғир иллатларнинг гувоҳи бўлади. Ана шулар Аллоҳ ваъда қилган урушнинг баъзи кўринишлари бўлса, ажаб эмас.\nСудхўрликда иштирок этган ҳар икки тараф, ўртада турганлар, ёрдам берганлар – ҳамма-ҳаммасини Пайғамбар соллаллоҳу алайҳи ва саллам лаънатлаганлар. Жобир розияллоҳу анҳу ривоят қилган ҳадисда айтилади: “Пайғамбар соллаллоҳу алайҳи ва саллам рибо егувчини ҳам, едирувчини ҳам, уни ёзувчи ва унга гувоҳ бўлганларнинг барини лаънатладилар ва: “Улар (гуноҳда) тенгдир”, дедилар.\nШунга биноан судхўрликни қайд этишда, олишда, беришда, сақлашда, умуман, қандай тарзда бўлса ҳам, унга кўмаклашиш ҳаром бўлади.\nАбдуллоҳ ибн Масъуд розияллоҳу анҳу ривоят қилган ҳадисда Расулуллоҳ соллаллоҳу алайҳи ва саллам бу оғир гуноҳнинг нечоғлик қабиҳлигини баён қилиб шундай деганлар: “Рибо етмиш уч турлидир, шунинг энг енгили киши ўз онаси билан зино қилган кабидир, рибонинг рибоси эса мўминнинг обрўсидир” (яъни уни ҳақорат қилишдир) (Ҳоким ривояти).\nАбдуллоҳ ибн Ҳанзала ривоят қилган ҳадисда Пайғамбар соллаллоҳу алайҳи ва саллам: “Кишининг судхўрликдан билиб туриб бир дирҳам ейиши ўттиз олти зинодан оғирроқдир” деганлар (Имом Аҳмад ривояти).\nСудхўрлик ҳаммага бирдай ҳаром, бой, камбағал ҳеч ким ажратилмаган, балки ҳар бир ҳолат, ҳар бир шахсга тааллуқлидир.\nҚанча-қанча бой-бадавлат кишилар, катта савдогарлар судхўрлик сабабидан касодга учраганларига ҳаётий далиллар жуда кўп. Ҳеч бўлмаганда, молнинг саноғи кўп бўлса-да, баракаси бўлмайди. Пайғамбар соллаллоҳу алайҳи ва саллам: “Рибода (мол) кўпайса ҳам, оқибати камлик бўлади”, деганлар.\nШунингдек, рибонинг ҳаромлиги фоизнинг баланд ёки паст бўлиши билан белгиланмайди. Унинг ози ҳам кўпи ҳам тенгдир. Судхўр қиёмат куни шайтон-у жинлар урган кишидек қабридан алаҳсираб туради.\nСудхўрлик оғир жиноят бўлса-да, ундан тавба қилиш мумкинлигини ҳамда бунинг йўли борлигини Аллоҳ таоло кўрсатиб қўйган: “Агар Раббингиз томонга қайтсанглар ва судхўрликни тарк қилсанглар, қарзга берган сармоянгизнинг ўзини қўшимча фойизсиз қайтариб олишларингиз мумкин, сармояга қўшимча фойиз қўшиб олиш билан бировга зулм ҳам қилмайсизлар, қарздорлар ҳам сармоянгизни камайтириб бериш билан сизларга зулм қилмайди” (Бақара сураси, 279). Бу айни адолатдир.\nМўминнинг қалби бу оғир гуноҳдан нафратланиши ва унинг қабиҳлигини ҳис этиши зарур. Олдин билмасдан рибо аралашган жойларга бойлигини қўйганлар ёки риболи ишларга аралашиб қолганлар бўлса, Аллоҳга истиғфор айтишлари ва бундан бошқа ҳалол ва баракали йўлларни излашлари зарур бўлади. Рибонинг фоизидан эса қайси йўл жоиз бўлса, ўша йўл билан ундан қутулишлари, садақа қилиб юборишлари эмас, айнан қутулишлари, халос бўлишлари даркор. Чунки Аллоҳ пок ва пок нарсаларнигина қабул қилади.\nМусулмонман дегувчи ҳар бир шахс қай йўсинда бўлишидан қатъий назар, ейиш-ичишми, кийинишми, машина олишми, уй-жойли бўлишими, оиласини, ота-онасини боқишми ва закот чиқариш-у жарималарни тўлашми – ҳеч бирида рибодан фойдаланиши мумкин эмас. Балки Аллоҳнинг азобидан қўрққан ҳолда ундан халос бўлиш керак.\nAvvalgi maqolaИслом динини маҳкам ушлаш\nKeyingi maqola Аллоҳ суйган бандалар: Ёлғиз Аллоҳга бандалик қилиш (1)


Ўзбекистонда автомобиль саноатини ривожлантириш дастури қабул қилинди - Carzone.Uz\nЎзбекистонда автомобиль саноатини ривожлантириш дастури қабул қилинди\nЎзбекистон Президенти Шавкат Мирзиёев 1 июнь куни “Автомобиль саноатини 2017-2021 йилларда янада ривожлантириш ва бошқаришни такомиллаштириш чора-тадбирлари тўғрисидаги ” қарорни имзолади, деб ёзмоқда Kun.uz.\n“Ўзавтосаноат” акциядорлик компанияси “Ўзавтосаноат” акциядорлик жамиятига айлантирилди.\nПрезидент Ўзбекистон Республикаси автомобиль саноатини 2017-2021 йилларда ривожлантириш дастурини тасдиқлади.\nДастурга кўра, “Ўзавтосаноат” АЖ 2021 йилга қадар товар маҳсулоти ишлаб чиқариш ҳажмини 3 баробарга оширади.\nДастур доирасида 800 млн долларлик сармоялар ўзлаштирилади. Шу билан бирга, импортнинг ишлаб чиқариш ҳажмига нисбатан солиштирма нисбати 12,5 фоизга қисқаради, саноат корхоналарида меҳнат қилувчилар миқдори эса 1,2 баробарга ошади.\nПрезидент GM Uzbekistan АЖ автомобилларига акциз солиғи ставкасини 29 фоиздан 27 фоизга пасайтирди. Шу билан бирга, бундай пасайиш 2017 йилнинг 1 июнига қадар имзоланган, автомобиль қийматининг камида 85 фоизига тўланган шартномалар бўйича реализация қилинувчи автомобилларга тегишли бўлади.\nШавкат Мирзиёев Пскент автомобиль полигонини “Ўзавтосаноат” АЖ автомобиллари минтақавий синов базасини ташкил этишга берди.\n“Ўзавтосаноат” АЖнинг баъзи корхоналари солиқ имтиёзларини олди.\n“Ўзавтосаноат” АЖ ташкилотларига, истисно тариқасида, 2017-2021 йилларда ишлаб чиқарилувчи автобуслар ва юк техникаси, ўрнатилган ва тиркама техникалар, шунингдек, уларнинг эҳтиёт қисмлари экспорти аввалдан тўлов қилинмасдан ёки аккредитив очмасдан, харидор банкининг кафолати бўлган ҳолда, кўрсатилган маҳсулот харидорларга етказиб берилган кундан бошлаб 180 кун ичида тушум тушиши ёки қайта олиб кириш шарти билан рухсат берилди.


ҚУРБОН ҲАЙИТИГА ЙЎҚЛОВЛАР\nЭртага бутун мусулмон олами ислом динининг энг муқаддаси айёмларидан бири Ийд Қурбон ҳайитини нишонлайдилар. Бу кун хайр-саховат, эътибор ва меҳр-мурувватга бойлиги учун ҳам қадрлидир.\nБугун- Арафа куни туманимиздаги 800 нафардан ошиқ эҳтиёманд, кам таъминланган, якка-ёлғиз, ижтимоий ҳимояга муҳтож оилалардаги фуқароларга Президентимиз ташаббус ва тавсиялари билан 1 миллион сўмдан ҳайрия пуллари ҳамда ҳомийларнинг озиқ-овқат маҳсулотлари сектор раҳбарлари бошчилигида тарқатилди.\n1-сектордаги 20 та маҳалла фуқаролар йиғинидан 202 нафар шундай фуқаролар саховатдан баҳраманд бўлдилар. Уларга туман ҳокими Зулайҳо Маҳкамова пулларни топширар экан, оилаларига тинчлик-омонлик, фарзандларига солиҳлик тилади. Йўл-йўлакай муаммолар билан қизиқиб, рўзғор даромадларини ошириш бўйича тавсиялар ҳам берилди.\n-Турмуш ўртоғим вафот этганлар, икки фарзанд билан яшаб, ўзим мавсумий ишда ишлайман. Юртбошимизнинг юборган ҳайитликлари кўнглимни тоғдек кўтарди. Илоҳим, бизга мурувват кўрсатганларнинг умрилари узоқ бўлсин,-дея дуо қилди Чорбоғ маҳалласида яшовчи Жабборова Санобар.


14 апрель, 2021, 16:21\nТеглар:Бокс Ўзбекистон | Исроил Мадримов | Қудратилло Абдуқаҳҳаров\nБир қатор боксчиларимиз яхши имконият ҳосил қилган.\nЎзбекистонлик профессионал боксчилар орасида жаҳоннинг нуфузли тўрт йўналишининг биринчи рақамли чемпионлик камарларини қўлга киритганлар унчалик кўпни ташкил қилмайди. Жумладан, дастлабки шундай титулни енгил вазн тоифасида ўз жангларини ўтказган Артур Григорян қўлга киритган. Яъни, у ушбу вазн тоифасида WBO чемпионлик камари соҳибига айланганди. Кейинчалик Руслан Чагаев оғир вазн тоифасида WBA чемпиони бўлди. Яхши биласизки, Муроджон Аҳмадалиев иккинчи ярим енгил вазнда бирйўла IBF ҳамда WBA Super чемпионлигига эриша олди. Тўғри, ўз вақтида Ўзбекистон шарафини ҳимоя қилган Олег Маскаев ҳам WBC чемпиони бўлганди. Бироқ, у ўша вақтда Россия номидан жанг ўтказган.\nАлбатта, бу тарихий воқеаларга бежиз тўхталганимиз йўқ. Сабаби, ҳозирги кунда ўзбекистонлик боксчилар орасида бундай натижа қайд этишга яқин келаётганлар бор. Шу нуқтаи назардан, биз Муроджон Аҳмадалиевдан кейин жаҳоннинг нуфузли чемпионлик камарларини қўлга киритишга яқин турган ва унга қодир бўлган уч нафар боксчимиз борасида ўзбекистонлик профессионал бокс мутахассисларининг фикрлари билан қизиқдик.\nНабижон Исмонов - мураббий ва Ўзбекистон профессионал бокс федерацияси мутасаддиси\n- Аслида, бундай боксчиларимиз жуда кўплаб топилади. Лекин яқин вақтлар мобайнида эканлигини инобатга олсак, дастлабкиси Қудратилло Абдуқаҳҳоров, деб айта оламан. Тўғри, унинг вазн тоифасида жуда кучли рақиблар мавжуд. Шундай бўлса ҳам Абдуқаҳҳоров анчагина матонатли ва тартибли боксчи. Промоутерлик компаниясини ҳам янгилади. Агар, промоутерлари яхши ишласа, у ушбу даражага эриша олади.\nШубҳасиз, Бектемир Мелиқўзиевнинг бу борадаги имконияти жуда юқори. У ҳар қандай рақиб билан исталганча жанг қилиши мумкин ва уни тез орада чемпионлик мақомида ҳам кўрсак ажаб эмас. Исроил Мадримов ҳам ҳозирда рейтингда етакчилик қилмоқда. Унда ҳам яхши имконият мавжуд. Қолаверса, Эдди Хирн билан ишлаётганлиги ҳам унга қўшимча плюс, деб айта оламан. Умуман ўзининг ҳам салоҳияти бунга етади. Агар, тўртинчисини сўрасангиз Олимжон Назаров, деб айтган бўлардим. Албатта, бу мени шахсий фикрим!\nЗуфар Сулаймонов - Ўзбекистон профессионал бокс федерацияси мураббийлар кенгаши раиси\n- Уч нафарини айтиш жуда қийин. Чунки, бундай боксчиларимиз исталганча топилади. Ҳар бири етук маҳоратга эга ва уларнинг барчасини чемпионлик даражасига чиқишини истардим ва умид қиламан. Ишонч билан айтишим мумкинки, Бектемир Мелиқўзиев яқин вақтлар мобайнида чемпионлик мақомига эришади. Сабаби, у WBA рейтингида кучли 15 таликдан ўрин олган. Шунингдек, жаҳон профессионал бокс оламининг “акула”си Оскар Де Ла Хоя билан ишламоқда. Ўзининг даражаси эса барчага маълум. У туғма истеъдод!\nИккинчиси, Олимжон Назаров. Албатта, бу ўзимнинг шогирдим эканлиги учун айтмаяпман. Назаров ҳозирда WBO рейтингида 5-ўринда бормоқда ва у анча йиллардан буён профессионал бокс оламида фаолият юритяпти. Демоқчиманки, тажриба юқори. Қолаверса, ўзидан юқорида турган рақибларидан асло қолишмайди. Ва ниҳоят, Исроил Мадримов сўнги танловим. У Тошкентдаги жангида бироз қийинчиликка учраган бўлса-да, жароҳатидан кейинги ҳолатида эканлиги ва рақибнинг жисмоний ҳолатини инобатга олсак, идеал жанг ўтказди ва у бундан ҳам юқори даражани кўрсата олади.\nАлбатта, Қудратилло Абдуқаҳҳоров, Баҳодир Жалолов, Шаҳрам Ғиёсов ва Шоҳжаҳон Эргашевда ҳам имконият бор ва барчасига ишонаман. Бироқ, уларга бироз вақт керак бўлади назаримда. Уларнинг промоутерлик компаниясининг вазияти ва вазн тоифасидаги чемпионларнинг промоутерлари ким билан жанг ташкил қилиш молиявий эканлигини ҳисобга олиши нуқтаи назардан келиб чиқиб айтмоқдаман.\nМуҳаммадқодир Абдуллаев - Ўзбекистон профессионал бокс федерацияси раиси ўринбосари\n- Қудратилло Абдуқаҳҳоров бунга жуда яқин. Ўйлайманки, у чемпионликни қўлга кирита олади. Тарбияли, ўз устида ишлашдан тўхтамайдиган боксчи. Бектемир Мелиқўзиевга ҳам ишонч юқори. Промоутер ва менежерлари ҳам унга катта ишонч билдирмоқда. Сергей Ковалёв билан жанг ташкил қилишга уринишлари ҳам бунга мисол бўла олади ва Шаҳрам Ғиёсовни ҳам айтиб ўтган бўлардим.\nАлишер Раҳимов - собиқ боксчи, мураббий\n- Баҳодир Жалолов, Исроил Мадримов ва Шаҳрам Ғиёсов. Албатта бу менинг шахсий фикрим. Ўйлайманки, бундай натижалар қайд этадиган боксчиларимиз жуда кўплаб топилади.\nАзамат Муродов - журналист\n- Ҳасанбой Дўсматов. Чунки вазн тоифасидаги рақобатнинг нисбатан паст экани ҳисобига бу жараён осон кечиши мумкин.\nИсроил Мадримов. Биринчидан, у чемпионлик учун энг яқин турибди. Чунки расмий даъвогар, лекин елкасидан олган жароҳати сабаб, сўнгги вақтларда спорт формасида эмаслиги чемпионлик жанги муддатини кечиктириши мумкин. Амалдаги чемпион Эрисланди Лара вазн тоифасини кўтариши кутилмоқда ва агар камарини вакант қолдирадиган бўлса, Исроилда камарни ютиш имконияти ошади. Лекин биринчи навбатда, жароҳатдан сўнг, ўша бир неча йил олдингидек, юқори спорт формасига чиқиб олиши керак бўлади.\nЯна бир нарсани қўшимча қилиб кетишим керак, профессионал бокс бизнесга айлангач, жаҳон чемпионлик камарини тақдим этувчи нуфузли тўртта ташкилот (WBC ва WBA айниқса) ҳар хил қўшимча камарларни ўйлаб топа бошлади ва битта вазнда биргина йўналишнинг ўзида 3-4талаб чемпионлар пайдо бўлди. Бошқа ташкилотлар эса, ўз навбатида, бу каби “юриш”ларни тан олмаяпти ва ҳар бир вазнда биттаси ҳақиқий чемпион сифатида тан олинади. Исроил Мадримов даъвогар бўлиб турган камар ҳам WBAнинг супер (ҳамма тан оладиган ҳақиқий чемпионлик камари. Масалан, Муроджон худди шу камарни ютиб олган). Бу WBAнинг оддий тилда тушунтирган иккинчи даражали жаҳон чемпионлик камари бўлиб, WBA Regular деб номланади.\nАгар ҳақиқий чемпионлик камари ҳақида сўрасангиз, бу камар учун курашишга анча бор. Чунки суперчемпион Чарло бутунлай бошқа рақобатчи промоутерлик компанияси мижози ҳисобланади ва одатда, улар Исроил Мадримов со-промоутерлик компанияси саналган “Matchroom” билан бокс кечаларини бирга ташкил қилмайди (нима дейсиз, бизнес шунақа, рақобатчини тан олгиси келмайди ҳеч бири). Яъни, Исроил ва унинг жамоаси хоҳлаган тақдирда ҳам, бу жангни ташкил қилиш қарийб имконсиз.\nБектемир Мелиқўзиев. Учинчи бўлиб чемпионликка эришиши мумкин бўлган боксчини излаб кўрдим. Лекин уларнинг кўпи бу йўлда ҳали анча узоқда экан, деган хулосага келдим. Демоқчи бўлганим, яқин бир йил ичида бизда тўртинчи чемпион чиқиши деярли имконсиз. Бу биринчидан, ўша даъвогарлик ва чемпионлик жангларини ташкил қилиш билан боғлиқ муаммолар сабаб кечикади. Иккинчи тарафдан эса, қолган боксчиларимизнинг савияси билан таққослаганда рақиблари ўта жиддий ва рақобат жуда кучли вазнларда фаолият олиб боришмоқда.\nШу боисдан, иқтидор ва хорижда промоутерларнинг эътибори жиҳатидан ҳам бу номга энг яқини, деб Бектемир Мелиқўзиевни ҳисобладим. Бугун хориж матбуотида, оммавий ахборот воситаларида энг кўп айнан Бектемир Мелиқўзиев номини кўпроқ тилга олишмоқда. Энг кўп тилга тушган боксчимиз — “безори”. Шу омиллар ҳам унинг чемпионлик жангига тезроқ чиқишига туртки бўлади, деб ўйлаяпман. Лекин ҳаммасини вақт кўрсатади.\nБошқаларни танламаганим ҳақида. Албатта бизда чемпионлик учун расмий даъвогар бўлган ва рейтингда яқин келган бошқа спортчилар ҳам бор. Масалан, Қудратилло Абдуқаҳҳоров. Аммо яқин тарих шуни кўрсатдики, Қудратилло Абдуқаҳҳоров қанчалик ҳаракат қилмасин, яхши менежерлар, промоутерлик компанияси бўлмаса, ҳаммаси бир пулга айланади. У вақтинчалик чемпионлик камари учун жангига ҳатто биргина визани ҳал қилиб бера олмаган промоутерлик компанияси билан қандайдир натижага эриша олишига шахсан ишонмайман. Иккинчидан, Эррол Спенсдек боксчини енгиш ҳозирча, фақат Кроуфорд ёки кеча Липинецни нокаутга учратган Жарон «Бутс» Энниснинг қўлидан келиши мумкин, деб ҳисоблайман.\nШоҳжаҳон Эргашев ҳақида ҳам шу гап. Билишим бўйича IBF бўшаб қолган мажбурий даъвогарлик учун рейтингда 3 ва 4-ўринларни эгаллаб турган Лиам Паро ва Шоҳжаҳон Эргашев ўртасида жангга буйруқ берган, Салита промоутерлик компанияси бу жангни ташкиллаштирмоқчи бўлганида, негадир Шоҳжаҳон улар билан муносабатини энг муҳим паллада ёмонлаштириб, бу жанг бекор бўлди ва катта эҳтимол билан, Шоҳжаҳон чемпионлик камарига энг яқин келиши мумкин бўлган биринчи ва охирги имкониятини бой берди. Шу жангни ўтказиб олиб, расмий даъвогар бўлгач, Салита билан ҳамкорликни бекор қилиш мумкин эди. Албатта бу менинг шахсий фикрим.\nЯна бир боксчимиз бу Шаҳрам Ғиёсов. Унинг промоутерлари чемпионлик жангига шошилишмаётганини маълум қилганди. Шу боисдан ҳам, Шаҳрам ҳозирча биринчи навбатда рейтинг жангларида тажриба тўплаб ўз устида ишлаб боради. Чемпионлик жанги учун реал имконият унда тахминан 2022 йилларнинг иккинчи ярмида бўлиши мумкин. Шунда ҳам вазндаги рақобат қай даражада бўлиши муҳим, бу вазнда кимлар рақобатчи бўлишига қараб қандайдир фикр билдирса бўлади.\nРейтингларни эсдан чиқармаган ҳолда, ўта енгил вазнда кураш олиб бораётган Олим Назаровни ҳам эслаб ўтиб кетган бўлардим. Тажрибали боксчи рақобат юқори бўлмаган вазнда чемпионлик камари учун даъвогар даражасига етиб боришига ишонаман, унчалик кучли бўлмаган промоутерлик компанияси билан бунга эришиш мумкин, аммо чемпионлик жангида бу каби вазнлар қироли бўлган японияликларга қарши жангларда ғалаба қозониши бироз қийинроқ бўлади, деган фикрдаман. 36 ёшга кирадиган боксчи учун жаҳон чемпионлик камари учун даъвогар сифатида рингга чиқишининг ўзи катта гап менимча.\nЖаҳон чемпионатида Дилшод Абдумуродов қандай ғалаба қозонди? Тўлиқ жангни томоша қилинг (Видео)\nБокс бўйича 75 ва 81 кг вазнда Олимпия ўйинларига ким боради?\nSports.uz талқинига кўра, 2020 йилнинг "Топ-10! ўзбек боксчилари рейтинги


РЎМОЛЧА — Xitoy haqida\nСаккизтаси қўлини ювмади‑я. Рўмолча, яъни қўлрўмолча. Хитойга келган биринчи кунларимизданоқ бўйдоқ ҳамроҳларимни қаттиқ ташвишга солиб қўйган нарса, рўмолчаси йўқлиги эди. Нимаси ташвиш, дерсиз. Ташвишнинг ҳаммаси дўконларга рўмолча излаб киргандан бошланди. Яхшиямки, аёлим ёнимга рўмолча солиб юборган, шу намуна бўлмаганда дўкончиларни боши янада кўпроқ қотган бўларди. Сотувчилар бизга ҳар‑хил ойна, идиш‑товоқ, умуман чанг‑панг артишга мўлжалланган латта‑путталарни тавсия қиладими‑эй. Хуллас, йўқ! Энди, бу ҳамроҳларни қўл ювганда шими , овқатланганда қўли , бурни оққанда енги рўмолчага айланди ва шу тариқа рўмолчанинг вазифаси тақсимлаб ташланди. Қишки каникулда юртга қайтарканман, уларнинг ягона тилаги рўмолча бўлди, ишонсангиз.\nБир маҳаллий қизга рўмолчани вазифаларини обдон тушунтириб, сўрадим: “Нега сизларда бунақа нарса йўқ”? Ундан кўра бир марталик салфитка ишлатган яхши, у доим тоза ва ўзида микроб сақламайди, дея жавоб қайтарди. Бу гап мени росманасига ўйлантириб қўйди. Ростдан ҳам, мана бу кроватда пишиллаб ётган бўйдоқни рўмолчаси ювилмаганига бир ойдан ошди. Меники эса ундан ҳам кўпроқ, сафарга чиққаним бери чўмилишга боргани йўқ. Бир буклайсиз тоза бўлиб қолади, бошқа томонини очсангиз, яна битта тоза жой тайёр‑да. Ҳар қалай амаллаб ишлатиб юрса бўлади. Лекин, кейинги пайтларда нимагадир юзимни шиладиган одат чиқарган. Микроб тушган шекилли.\nХитой қизнинг гапидан кейин уларни диққат билан кузатишни бошладим. Ошхонада (Университет ошхонаси назарда тутилмоқда. У ерда столларга салфитка қўйилмайди.) деярли барча қизларнинг салфиткаси бор, баъзилариники туалет қоғозиникидек ўрам‑ўрам. Тасаввур қилинг, қизларни қўлида ўрам салфеткалар. Йигитларга келадиган бўлсак, қиз ўртоғи билан келганлари қиз ўртоғиникидан, ёлғиз келганлари эса қўлидан фойдаланиб кетмоқда. Тўғрида, йигитлар одатда сўмка кўтармаса, икки чўнтагини тўлдириб салфетка олиб юрсинми?!\nКейинги кузатув нуқтаси сифатида хожатхонанинг қўл ювиш хонаси танланди. Бақирмасангиз ёнмайдиган чироқли каридордан ўтиб, секин ўша жойда туфлимни тозалаган киши бўлиб, уларни кузата бошладим. Эй, Худо! Ўнта йигитдан саккизтаси замогини тортиб, қўлини ювмасдан буришганча чиқиб кетишди. Энг ёмони улар хозир кутубхонага кириб китоб ўқийди, китоб! Иккитаси эса тахминан ўн граммча келадиган сувга атига иккита бармоғини чайдию воқеа жойини тарк этди. Шу нарса аниқ бўлдики, мен қўл ювишга ишлатадиган сувга улар бемалол маза қилиб чўмилиб олиши мумкин. Нима бўлганда ҳам қўлни ювиб, микроби бўлса ҳам рўмолчага артгани яхши‑эй!\nАнча бўлди, бизда ҳам қизлар турли салфеткалардан фойдаланишга ўтишди. Бу яхши албатта. Шу билан бирга сумкачаларида аллақачон гўзал маданиятимизнинг алоҳида бир бўлагига айланган ва латофат, севги, садоқат рамзи бўлган; атирлаб сепилган, чиройли қатланган рўмолчалари ҳам бўлса қандай яхши, тўғрими?\nБўйдоқларга, умуман рўмолчасини куни ўзига қолганларга келадиган бўлсак (шу қатори менга ҳам), ҳеч бўмаганда ҳар уч кунда бир битта твет ёзишга кетадиган вақтини аямай ювиб қўйишса бўлди, олам гулистон. Юзингизниям шилмайди, қайта‑қайта букловиришга ҳам хожат йўқ, қисқаси, микроблар маза қиломайди дейманда. Ёза туриб ҳар куни эрталаб чиройли дазмолланган тоза рўмолчаларни қўлимга тутқазадиган аёлимни соғиниб кетдим! Хозир нима қилаётган бўлса? Дездимонаааааааааа!!!!!!!\nBlog Universitet Xitoy Xitoycha madaniyat Без рубрики\nIjtimoiy hayot Muammo\n2 thoughts on “РЎМОЛЧА”\n11.06.2014 в 07:17\nqachon uylandiz aka?\nUylandi deb kim aytdi? Agar postni o’qib xulosa qilgan bo’lsang uni muallifi yozilgan.


Ҳайз келмаслиги - Динда саволим бор\nХозирги вақтда: 24 фе 2019, 05:52\nРўйҳатдан ўтган: 10 ноя 2017, 21:39\nПост UmmuBakr » 20 дек 2017, 18:25\nАссалому алайкум. Ёшим 18 да. Фарзандимни ўзим туққанман. 40 кун нифос қони келди, кейин 5-6 кундан кейин яна қон келди. Мен ҳайз деб ўйладим. Шундан бери бошқа ҳайз кўрмаяпман. 7 ой бўлди. УТТ кўригидан ўтдим, бачадон, тухумдонлар соғлом экан. Лекин суртма олиб текширишганда шамоллаш кўп чиқади. Ажралма ҳам жуда кўп келади. Мазь, шамча, антибиотикларни таъсирини билмадим. Яна менда бачадон бўйни эрозияси ҳам бор экан, буни алоқаси йўқми? Шифокорлардан сўраб аниқ жавоб ололмадим.\nЖавоб: Ҳайз келмаслиги\nПост Шифокор » 24 дек 2017, 14:48\nВа алайкум ассалом ва роҳматуллоҳ. Аввалида мендан нима истаётганингизни аниқлаб олсам. Агар: «Туғуруқдан сўнг эмизиш давомида ҳайз келмаслиги меъёрий ҳолатми?», - десангиз бошқа гап. Бунда «Мунтазам эмизиш туфайли аёлда пролактин гормони кўп бўлади ва ҳайз келмаслиги табиий саналади», дейман. Агар «Бу ҳолатим бачадон эрозияси туфайли келиб чиққанми?», - десангиз у бошқа гап. Бундай ҳолатга эрозиянинг дахли йўқ.\nПост UmmuBakr » 24 дек 2017, 16:37\nРаҳмат Аллоҳ рози бўлсин.\nМавзу - Ҳайз келмаслиги


Куман: «Биринчи бўлимдан сўнг камида 2:1га лойиқ эдик. Месси жамоанинг келажагига шубҳа қилмаслиги керак»\n«Барселона» бош мураббийи Роналд Куман ЕЧЛ 1/8 финали доирасида «ПСЖ»га (1:1, биринчи ўйин – 1:4) қарши ўйиндан кейин ўз фикрлари билан ўртоқлашди.\n«Турнирни тарк этяпмиз ва бу – спортдаги энг муҳим жиҳат. Аммо ҳиссиётлар ёмон эмас. Рақибга қийинчилик туғдирган имкониятларга эга бўлдик.\nБиринчи бўлимда «ПСЖ»дан яққол устун эдик. Кўпроғига лойиқ эдик. Камида 2:1га. Ўшанда иккинчи бўлим бошқача бўларди.\nРақиб биринчи ўйинда самарали ўйнади ва 4та гол урди. Биз эса 1та. Катта фарқ.\nМуваффақиятсизликда жамоани танқид қилиш нотўғри. Улар чарчашди. Баъзида омадимиз келмади ва рақиб дарвозабони (Кейлор Навас) майдондаги энг зўр футболчига айланди. Имкониятлардан фойдалана олмадик.\nМесси бир қанча вақт жамоанинг ривожланиши, яхшиланиши ва биз амалга ошираётган ўзгаришларни кузатиб борди. У маҳоратли, истиқболи бор ёш футболчиларни кўрмоқда. Лео ушбу жамоанинг келажагига шубҳа қилмаслиги керак», – дея Куманнинг сўзларини келтиради Маrca.


Мўғулистон президенти оффшор эгаларини пулларини мамлакатга қайтаришга чақирди\nМўғулистон президенти Халтмаагийн Баттулга оффшор ҳисоб рақамлари ва маблағларига эга бўлган давлат хизматчилари ва сиёсатчилари ҳамда уларга алоқадор кишиларга мурожаат қилди. У 49 кун ичида пулларини мамлакатга қайтаришга чақирди. Давлат раҳбарининг сайтида ушбу баёнот матни эълон қилинди.\n"Мен Мўғулистон президенти сифатида оффшор ҳисоб-рақамлари бор сиёсатчилар, давлат хизматчилари ва уларга алоқадор кишиларни мазкур ҳисоб-рақамларини ёпиб, маблағларини 24 июлдан эътиборан 49 кун ичида Мўғулистон банкига ўтказишга чақираман. Бу талабни бажаришдан бош тортган шахсларга нисбатан тергов ишлари бошланади, улар қонунчиликка мувофиқ жавобарликка тортилади", - дейилади хабарда.\nПрезидент баёнотида айтилишича, 2017 йилгача мамлакатда оффшор эгаларига қарши чоралар бўйича ҳуқуқий меъёрлар бўлмаган.\nХалқаро журналистлик текширувлари консорциумига кўра, Мўғулистоннинг 49 нафар фуқароси оффшор ҳисоб-рақамларига эга.\nГоби чўлида юк машиналаридан иборат 130 километрлик тирбандлик ҳосил бўлди — фото\nЁши 2000 йил бўлган мумиё топилди\nШҲТ кузатувчи давлатида ўлим жазоси тикланиши мумкин\nПрезидент кортежи пиёдаларни ўтказиб юборди


Олий Мажлис Сенати қўмитаси раиси А. Курманов бошчилигидаги Ўзбекистон делегацияси Ўзбекистон Республикасининг Австриядаги элчихонаси кўмаги билан БМТнинг Венадаги бош қароргоҳида БМТ бош котибининг ўринбосари, БМТнинг Гиёҳвандлик ва жиноятчилик бўйича бошқармаси (ГЖББ) ижрочи директори Ю. Федотов билан учрашди.\nБирлашган Миллатлар Ташкилоти бош котиби ўринбосари БМТнинг Ўзбекистон билан изчил ривожланиб ва мустаҳкамланиб бораётган шериклигини мамнуният билан қайд этди. ГЖББ гиёҳвандлик моддаларининг ноқонуний айланиши, трансмиллий жиноятчилик ва халқаро терроризмга қарши курашда Ўзбекистон билан ўзаро манфаатли ҳамкорликни чуқурлаштиришга катта аҳамият бериши таъкидланди.\nЮ. Федотов ўрнатилган самарали ҳамкорлик ва минтақавий миқёсдаги биргаликдаги саъй-ҳаракатлар туфайли сўнгги пайтларда Марказий Осиёда гиёҳвандлик моддалари савдоси билан боғлиқ жиноятлар сони камайганлигини таъкидлади.\nГЖББ раҳбари коррупция ва жиноий даромадларни легаллаштиришга қарши кураш борасида Ўзбекистон томонидан олиб борилаётган кенг кўламли чора-тадбирларни қўллаб-қувватлади. У ГЖББнинг жорий йил май ойида Ўзбекистон президенти фармони билан тасдиқланган 2019-2020 йилларга мўлжалланган коррупцияга қарши давлат дастурини амалга оширишда ҳар томонлама ёрдам кўрсатишга тайёрлигини билдирди.\nЮ. Федотов Ўзбекистоннинг 16-20 декабрь кунлари Абу Даби шаҳрида бўлиб ўтадиган Коррупцияга қарши кураш тўғрисидаги конвенцияда иштирок этувчи мамлакатларнинг БМТнинг 8-конференциясида иштирок этиш учун делегация юбориши тўғрисидаги қарорини мамнуният билан қарши олди.\nБундан ташқари, Ю. Федотов Ўзбекистонни 2020 йил 20-27 апрель кунлари Киото шаҳрида бўлиб ўтадиган ва таълим ва маърифат орқали адлия тизими ва қонун устуворлигини мустаҳкамлашга бағишланган БМТнинг 14-Конгрессида иштирок этишга таклиф қилди.\nУчрашув якунида томонлар замонавий глобал таҳдидларга қарши курашишда узоқ муддатли ва тизимли ҳамкорликни ривожлантиришга ўзаро тайёр эканликларини яна бир бор тасдиқладилар.\nАҚШ телеканали Ўзбекистон ҳақидаги ҳужжатли фильмлар намойишини бошлади\nХитойнинг икки шаҳридан Ўзбекистонга мунтазам рейслар йўлга қўйилиши режалаштирилмоқда\n00:33 / 07.12.2019\nБМТ бош котибининг инсон ҳуқуқлари бўйича ёрдамчиси ўзгарди


ИнтерФУТБОЛ :: Самвел Бабаян нима мақсад билан Россияга борди?\nКонфедерациялар кубогининг ҳал қилувчи баҳслари давом этмоқда.\nЎзбекистоннинг ЖЧ саралаши доирасидаги ҳозирги ҳолати барчага маълум – Хитой ва Жанубий Кореяни мағлуб этишса, бас. Аммо гуруҳда ҳали учинчи ўрин учун ҳам кураш давом этмоқда. Хўш, Конфедерациялар кубоги турнири терма жамоамизнинг тайёргарлик жараёнига қандай таъсир ўтказиши мумкин.\nКЕНГУРУЛАР ЮРТИДАН КЕЛГАН ФУТБОЛ\nАввало, Австралия терма жамоасининг саралаш баҳсларидаги ҳолатига қарасангиз, уларнинг аҳволи ҳам ҳавас қилар даражада эмас. Худди Ўзбекистон каби десак ҳам бўлади.\nАлбатта, “соккеруз”нинг мазкур турнирда ғалаба қозонишини ҳам ҳеч ким кутмаганди. Аммо Германия терма жамоаси дарвозасига киритилган икки гол ва Чили билан дуранг жамоанинг даражасини кўрсатиб тургандек.\nАвстралияликларга нима етишмади? Балки вазиятларни голга айлантиришда совуққонлик етишмагандир? Тезкор паслар, тўп билан ишлаш санъати, жамоавий тарзда тўпни ушлаш барчаси яхши шаклланган.\nАйниқса, Чилига қарши ўйинда Австралиянинг техник томондан кучли эканлиги ва тўпни қанот-қанотга оширишдаги аниқлик кўринди ва чилилик ҳимоячилар уларни ёпишга улгурмай қолишди.\nШунингдек, австралияликлар жарима зарбалари вақтида рақиб жарима майдонидан жой олишда ҳам анча самарали ўйин кўрсатишди. Ҳа, айнан манашу яхши шаклланган факторлар ва йил давомида керакли натижаларга эришгани учун учун ҳам “соккеруз” манашу турнирда иштирок этди.\nМЕКСИКАЧА РИТМ ВА БАРҚАРОРЛИК\nФарас қилинг, Ўзбекистон терма жамоаси саралаш баҳсларида учинчи ўринни олди ва плей-офф баҳсида КОНКАКАФ минтақасининг тўртинчи ўринни эгаллаган жамоасига рўбаро келди.\nЖадвалнинг ҳозирги ҳолатига қараб айтадиган бўлсак, бу ўринга номзод жамоалар АҚШ, Панама ва Гондурас.\nБу жамоалар сўнгги йилларда Мексика терма жамоаси билан рақобатлашиб келмоқда ва мексикаликлар кўпинча булардан устун келмоқда.\nСочи ва Казан майдонларида бўлиб ўтган ўйинлар кўрсатдики Мексиканинг устунлиги ўйинчиларнинг сифати ҳамда жамоавий барқарорликда. Мексикаликлар тўп назоратидан ҳам кўра кўпроқ тезкор ҳужумлар ҳисобига ўйин кўрсатишга ҳаракат қилади.\nБу тактика худди 1986 йилги Жаҳон чимпионатида иштирок этган Валерий Лобановски бошқарувида СССР терма жамоасининг ўйинига ўхшайди. Ўша йилги Мундиал айнан Мексикада бўлиб ўтганди.\nПортугалияга қарши ўйинда мексикаликлар ҳар икки голни ҳам таймлар якунида киритишди. Гарчи Португалия бутун ўйинни назорат қилишга интилган бўлсада, шимолий америкаликлар ўз ишини уддалашди.\nРоссияга қарши Қозондаги ўйинда эса Руслар Мексикани мағлуб этиш йўлини топгандек туюла бошлаганди, аммо керакли жойда ўйинга тепм қўшишди ва натижага эришишди.\nБуларнинг барчаси олдиндан ўйланган так-тика асосида шаклланган ўйиндек.\nАммо кеча бўлиб ўтган Германияга қарши кечган ўйинда мексималикларга қайсидир жиҳат етишмай қолди.\nХулоса шуки, турнир аутсайдерлари ҳам ўртача жамоалари ҳам етакчиларга қарши қўрқмай курашга киришди. Шуниси маълумки, ҳар-бир жамоанинг ўзига яраша тактикаси, ўйин услуби бор.\nХўш, бизнинг терма жамоамизчи? Олдинда иккита ўйин қолди, буёғига йўқотадиган ҳеч нарса қолмади.\nУстига - устак терма жамоамизнинг "буюклик"да танилган мураббийи Самвел Вячеславович Бабаян ҳам Россияда ўтаётган нуфузли мусобақа меҳмони бўлди.\nҲўш, шунча сарф-ҳаражат орқали бирор бир натижага етишиб бўладими? Олдимизда турган муҳим икки ўйинда камида кичик 1:0 ҳисоби акс оладими.\nБуларнинг барчасига 5 - сентябрь куни Тошкентга бўлиб ўтадиган Ўзбекистон - Жанубий Корея учрашувидан сўнг жавоб оламиз. ЎФФ вакиллари ҳалққа берган ваъдаларини бажара олишадими? Ёки биз яна Жаҳон Чемпионати мусобақасини шунчаки телевизор орқали томоша қиламизми?


Назарбоев Қозоғистондан “қуён бўлгани” айтилди | Qalampir.uz\nОлам\t17 Январь 11:07 30133\nЯнварь ойидаги тартибсизликлар вақтида кўриниш бермаган Қозоғистоннинг Биринчи Президенти – Элбоши Нурсултон Назарбоев жорий йилнинг 2-3 январь кунлари Олма-ота четидаги ўзи туғилиб ўсган Шамалған қишлоғига борган. Сўнг Қирғизистон орқали Бирлашган Араб Амирликларига учиб кетган. Бу ҳақда унинг қишлоқдошлари айтиб берди.\nҲозирда қишлоқда Назарбоевнинг қариндошлари яшайди. Унинг келганини одамлар машина эскорт билан келганидан билиб қолган. Собиқ Президент қабристонни зиёрат қилмоқчи бўлган, бироқ у ерга етиб бормаган, деган қабрларга қарайдиган қишлоқ аҳолисидан бири “Московский комсомольец”га берган интервьюсида.\nГазетанинг қишлоқда маъмурий лавозимда ишлаган суҳбатдошига кўра, Назарбоев Шамалғанга янги йилдан сўнг келган ва касал укаси Болатни кўрган.\n“Менга маълум бўлишича, ўшанда Назарбоев ва унинг бир неча оила аъзолари зирҳли машиналарда Қирғизистон чегараси томон кетишган. Уларни у ерда кутиб олишди ва аэропортга олиб кетишди. У ердан Бирлашган Араб Амирликларига учиб кетишди ”, деган маҳаллий аҳолидан бири.\nМаълумот учун, Элбошининг кўринмай қолиши ортидан Россия Либерал-демократик партияси раиси Владимир Жириновский Назарбоев аллақачон вафот этган ва уни кўмиб юборишган деган тахминни илгари сурганди.\nШу ўринда Назарбоевнинг яқинлари ҳам БААда экани у ҳам кўрфаз давлатига кетган бўлиши мумкинлигидан далолат беради.\nАввалроқ, Қозоғистон собиқ Президентининг кенжа қизи Алия Назарбоева Instagram ижтимоий тармоғидаги аккаунти орқали БААда экани аниқланганди. Бироқ бундан кўп ўтмай, унинг ижтимоий тармоқлардаги саҳифалари ўчириб ташланганди.\nМаълумот учун, 2019 йил март ойида Президент лавозимини Қосим-Жомарт Тўқаевга топшириб, Элбоши рутбасини олган ва Хавфсизлик Кенгашини бошқариб келаётган Нурсултон Назарбоев Қозоғистондаги намойишлар авж олиши фонида Хавфсизлик Кенгаши бошқарувини ҳам қўш қўллаб Президент Тўқаевга топширди. Ўшандан буён унинг қаердалиги шубҳа остида. Гарчи Назарбоевнинг атрофидагилар 8 январдан бошлаб тилга кириб, унинг мамлакатда бўлиб турганини айтаётган бўлса-да, собиқ Президент ҳозиргача ҳеч ерда кўриниш бермади. Ҳатто, тўнғич қизи – депутат Дариға Назарбоева ҳам 11-12 январь кунлари бўлиб ўтган Парламент ялпи мажлисида иштирок этмаган. Унинг коронавирусга чалингани ва касаллик сабаб таътилда экани айтилди.\n19 Май 11:12 47773\n18 Май 22:13 30881\n17 Май 22:31 30314\n18 Май 16:28 26710\n17 Май 12:46 24172


Қозоғистон Freedom House-нинг трансмиллий қатағонлар тўғрисидаги ҳисоботида қайд этилди\nХалқаро Freedom House инсон ҳуқуқлари ташкилотининг «трансмиллий репрессия» ва ҳукумат томонидан одамларни таъқиб қилиш тўғрисидаги ҳисоботида айтилишича, дунёнинг ўнлаб ҳукуматлари чет элга чиқиб кетган ўз фуқароларига қарши зўравонликни мунтазам равишда ўчиришга интилмоқда.\nҚозоғистон ҳукумати, тадқиқотчиларнинг фикрига кўра, ўз ҳаракатларини асосан сиёсий мухолифат арбобларига, хусусан собиқ вазир ва собиқ банкир, мамлакатида миллиардлаб долларларни ўзлаштиришда айбланган Мухтор Аблязовнинг яқин доираларида бўлганларга қаратган. Мисол тариқасида 2013 йилда Италиядан Қозоғистонга сиёсатчининг рафиқаси ва вояга етмаган қизининг ноқонуний ҳибсга олиниши ва қайтарилиши билан боғлиқ халқаро норозиликларга сабаб бўлган воқеа келтирилган. Олти ойдан кейин уларга Қозоғистонни тарк этишга рухсат берилди.\nШунингдек, таъқибларнинг аниқ ҳолатлари орасида блогер Муратбек Тунгишбаевни Қозоғистон расмийларининг илтимосига биноан Бишкек томонидан экстрадиция қилиш ҳам бор, унинг сиёсий бошпана сўраши ўша пайтда Қирғизистоннинг давлат миграция хизматида эди. У мамлакатда тақиқланган «Қозоғистоннинг демократик танлови» ҳаракатига алоқадорликда айбланган (Мухтор Аблязов томонидан тузилган ҚДТ, 2018 йил март ойида Қозоғистон суди томонидан «экстремистик» ташкилот сифатида тан олинган, Европанинг 2019 йилги қарорида парламент ҚДТни «тинч оппозиция ҳаракати» дея номланади).\nХабарда айтилишича, Европада сиёсатчи даврасида бўлган одамлар Интерполнинг «қизил» циркуляторларидан фойдаланиб ҳибсга олинган. Хабарда айтилишича, Қозоғистон, Ўзбекистон, Тожикистон ва Озарбайжон Россия билан бир қаторда халқаро қидирувда бўлган Интерпол хабарномаларидан фаол фойдаланмоқда.\nҲисобот муаллифлари олти мамлакат — Хитой, Туркия, Руанда, Саудия Арабистони, Россия ва Эронни, экспертларнинг фикрига кўра, энг «трансмиллий репрессия кампанияларини» олиб борадиган мамлакатларни батафсил ишлаб чиқдилар. Бироқ унда Қозоғистон ўз ҳудудида хитойлик озчиликларнинг вакилларини ҳибсга олган мамлакатлар қаторида ҳам тилга олинган.\nШинжонлик бир неча қозоқларга ўтган йили вақтинчалик қочқин мақоми берилди. Шинжонда «қайта тарбиялаш лагерлари» ҳақида очиқ эълон қилган ҳуқуқ ҳимоячиларининг сўзларига кўра, улардан иккитаси ўтган ой Олмаота ва пойтахт чеккаларида ҳужумга учраган.\nҲисобот муаллифларининг фикрига кўра, минтақадаги трансмиллий репрессия билан шуғулланадиган барча давлатлар ҳам билвосита ва рақамли таҳдидлар орқали ўзларига ёқмаганларга босим ўтказишлари мумкин. Хабарларга кўра, Қозоғистон ва Россия жўнаб кетганларни кузатишда жосусларга қарши дастурлардан фойдаланган. Қирғизистон ички рақамли кузатувдан фойдаланган.


Ўтунбаева муваққат президентга айланиши мумкин\n19 апрел 2021, Тошкент вақти: 17:46\nҚирғизистон муваққат ҳукумати 19 май куни ўтадиган навбатдан ташқари йиғилишида Роза Ўтунбоевага вақтинчалик президент ваколатини бериш масаласини муҳокама қиладилар.\nМазкур хабарда айтилишича, Роза Ўтунбаева ўтиш даврида, яъни президентлик ва парламент сайловлари ўтгунга қадар президент вазифасини бажаради. Муваққат ҳукумат аъзолари бунинг учун Роза Ўтунбаева партия сафидан чиқиши кераклигини шарт қилиб қўймоқдалар.\nПрезидент ваколатларини вақтинчалик бажариш орқали Роза Ўтунбаева бўлажак парламент ва президентлик сайловларида қатнашиш ҳуқуқидан ҳам маҳрум бўлади.\nАгар муваққат ҳукумат Роза Ўтунбаева масаласида муайян бир қарорга келса, бу борада декрет қабул қилинади ва Роза Ўтунбаевани президентлик вазифасини бажарувчи лавозимига сайлаш масаласи 27 июнда ўтадиган референдумга қўйилади.\nАйтиб ўтиш лозимки, Роза Ўтунбаевага президентлик ваколатлари референдум орқали ўтказиб берилиши муваққат ҳукуматни легитимлаштириш йўлидаги биринчи қадам бўлади.\nМуваққат ҳукумат раисига президентлик ваколатларининг берилиши масаласининг кўтарилишига партияларнинг парламент сайловларига тайёрлана бошлагани белгисидир.\nМуваққат ҳукумат раиси ўринбосари Ўмурбек Текебаев бу борада ўз позициясини билдириб:\n- Муваққат ҳукумат аъзолари ўз партияларини парламент сайловига олиб борадилар. Лекин сайловда қатнашиш учун биз ҳукуматдаги ваколатларимизни топширишимиз керак. Шунинг учун ҳам парламент ёки президентлик сайловларида қатнашишдан тийиладиган ва сайловлар ўтгунга қадар конституция гаранти сифатида туриб берадиган бир одамга вақтинча президентлик ваколатларини беришимиз лозим бўлади, деган эди.\nАйтиб ўтиш лозимки, муваққат ҳукумат турли партиялар, жамоатчилик ва диний конфециялар, турли миллатлар вакилларидан иборат 75 кишилик конституциявий кенгаш кўмагида янги таҳрирдаги конституцияни ишлаб чиқди. Бу Конституция матни 20 май куни эълон қилинади.\n27 июн куни эса конституцияни қабул қилиш бўйича референдум ўтказилади. Парламент сайловлари эса 2010 йил октябрига режалаштирилган. Президентлик сайлови эса 2011 йил октябрида ўтказилади, деган маълумот бор.\nАгар 27 июн куни ўтадиган референдумда Роза Ўтунбаевага президентлик ваколатлари берилиши халқ томонидан тасдиқланса, унда муваққат ҳукумат раисаси бир ярим йил давомида мамлакатни бошқаради.\nБироқ янги конституцияга кўра, Қирғизистон президенти конституция гаранти ва сиёсий инқироз даврида ҳукумат бутоқлари ўртасида ҳакамлик қилишдан бошқа ҳеч қандай ваколатларга эга эмас.\nҚирғизистон янги конституциясида мамлакат парламент республикаси сифатида эътироф этилади.


«Муҳаммад Акмал» фермер хўжалиги пахтакорлари ғўза парваришини агротехника қоидалари асосида олиб боришмоқда. Деҳқон меҳрига қонаётган кўчатлардаги ҳосил нишоналари кўзни қувонтиради. Акмалжон Яминов раҳбарлигидаги мазкур фермер хўжалигида 23 июль куни туманимизда биринчи бўлиб ғўза гуллади.\nАсосий эътибор бўлиқ кўсаклар яратиб, ҳар туп кўчатда етарли миқдорда ҳосил нишоналарини сақлаб қолишга қаратилмоқда.\n5 августдан бошланган ғўза парваришидаги эарбдор ойликда «Самандарнинг сеҳр садоси» фермер хўжалиги деҳқонлари ҳам фаол қатнашишмоқда.\nМавжуд 24 гектар майдондаги ғўза ниҳоллари юқори агротехника талаблари асосида парваришланаётганлиги сабабли ҳосил нишоналари кундан-кунга кўпаймоқда. Механизатор Адҳамжон Маматкаримов билан сувчи Рустамжон Абдуқодиров озиқлантириш ҳамда суғоришни узвий боғлиқ ҳолда йўлга қўйишган. Гулбаҳор Маҳмудова, Зуҳра Собирова каби ишчилар ғайрати билан чеканкалаш ниҳоясига етказилди.\nҚЎМИТАГА ЯНГИ РАИС\nТуман Хотин-қизлар қўмитаси бошқарув кенгашининг навбатдан ташқари йиғилиши бўлиб ўтди. Уни вилоят ва туман Кенгашлари депутати, 43-мактаб директори М. Маҳкамова очди ва олиб борди.\nЙиғилишда ташкилий масала кўрилди. Ирода Қўчқарова вилоят ҳокимининг ўринбосари - вилоят Хотин-қизлар қўмитаси раиси лавозимига ишга ўтгани муносабати билан вазифасидан озод этилди.\nТуман Хотин-қизлар қўмитаси раислигига ҳозиргача Республика Маънавият ва маърифат маркази туман бўлими раҳбари лавозимида ишлаб келаётган Санобар Абдураҳмонова номзоди кўрсатилди.\nСўзга чиққан «Нуроний» хайрия жамоат фонди туман бўлими раиси М. Саидмуродова, туман ФҲДЁ бўлими мудираси О. Абдуллаева, 17-мактаб директори С. Исмадиёровалар И. Қўчқарованинг янги лавозимидаги фаолиятига омадлар тилаб, С. Абдураҳмоновани муносиб номзод сифатида қўллаб-қувватладилар.\nЙиғилишда туман ҳокими, вилоят Кенгаши депутати Т. Рапиков туман хотин-қиз фаоллари олдида турган долзарб вазифалар ҳақида якунловчи нутқ сўзлади.\n“Shedevr plaza” меҳмонхонаси\nБугун “Shedevr plaza” меҳмонхонаси анжуманлар залида Ўзбекистон Республикаси туризмни ривожлантириш давлат қўмитаси томонидан Наманган вилоятида фаолият кўрсатаётган тадбиркорлик субъектларига қабул қилинаётган меъёрий ҳужжатлар, жумладан, Вазирлар Маҳкамасининг жорий йил 29 майдаги 398-сонли қарори мазмун-моҳиятини тушунтириш, уларни соҳада амалга оширилаётган ишлар, рўй бераётган янгилик ва ўзгаришлардан яқиндан хабардор қилиш мақсадида видео-конференция ўтказилди.\nПрезидентимиз Ш. М. Мирзиёевнинг 2017 йил 5 июлдаги «Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида»ги Фармони ижроси доирасида туманимизда ҳам кенг кўламли тадбирлар амалга оширилмоқда.\nТуман ҳокими, вилоят Кенгаши депутати Т. Рапиков соҳадаги ишларни тубдан такомиллаштириш ҳамда янги босқичга кўтаришга қаратилган вазифалардан келиб чиққан ҳолда бу масалага жиддий ёндашяпти. Жумладан уюшмаган ёшлар тақдири доимий эътиборда.\nЯқинда туман ҳокимлигининг мажлислар залига уюшмаган йигит-қизлардан қарийб 300 нафари жамланишди. Туман ҳокими уларга Президентимизнинг ёшларга бўлган эътибори, кўрсатаётган ғамхўрликлари хусусида ахборот берди. Туманда бу борада қилинаётган ишлар хусусида гапирди.\nЙиғилган ёшлар бундай эътибору ғамхўрликлар учун мамлакатимиз раҳбаридан мамнунликларини билдирдилар. Тадбиркорлик фаолиятини бошлаш ёки ривожлантириш, ишга жойлашиш, олийгоҳларда ўқиш бўйича кўплаб саволлар йиғилиб қолган экан. Уларга мутасадди ташкилотлар раҳбарлари томонидан жавоблар қайтарилди, амалий ёрдамлар кўрсатишга ваъдалар берилди.\nҲоким ёшлар томонидан кўтарилган масалаларни тезкорлик билан ҳал этиш учун уларни ўз назоратига олажагини айтди. Бир қатор талаб ва муаммолар эса шу куниёқ бартараф этилди. Бундай тадбирларни тумандаги мавжуд 4 та секторда алоҳида-алоҳида ўтказиладиган бўлди.\nБинобарин, туман ҳокими таъкидлаганидек, юксак билимли, замонавий фикрлайдиган, қатъий ҳаётий позицияга эга ёшлар - юрт таянчи. Бундай йигит-қизларни ҳар томонлама қўллаб-қувватлаш, маънавий етук, жисмонан соғлом, ватанпарвар ва фидойи этиб тарбиялаш, ҳуқуқ ҳамда манфаатларини ҳимоя қилиш давлатимиз сиёсатининг устувор йўналишларидан биридир.


“Вақтинчалик прописка”ни онлайн олиш осонми? – Davronbek's blog\n“Вақтинчалик прописка”ни онлайн олиш осонми?\nPosted on February 11, 2019 February 28, 2019 AuthorDavronbekLeave a comment\n2013 йили “Вақтинчалик прописка” олиш тартиби бошлангандаёқ, ҳужжат тўплаб, у ёққа югур-бу ёққа югурлардан зада бўлиб, наҳот шуни электрон тартибда амалга ошириб бўлмаса, деб ёзгандим. 2018 йил ноябрь ойидан ягона интерактив давлат хизматлари портали – my.gov.uz орқали Тошкент шаҳрида ва Тошкент вилоятида турган жойи бўйича ҳисобга қўйиш хизмати тест режимида ишлай бошлади. Хизмат статистикасига кўра, ноябрь ойида 1, декабрь ойида 0, январ ойида 8 киши my.gov.uz орқали ҳисобга олиш варағини олди. Мен ҳам бугун “вақтинчалик прописка”ни онлайн олдим.\nНатижага эришиш осон бўлмади. Гапни узоқдан бошлайман. Зерикканлар охирини ўқиб олишар.\n2018 йилнинг декабрь ойида ижара шартномаси баҳонасида ўзимга ЭРИ (электрон рақамли имзо) олдим. ЭРИ олиш ҳақида интернетдан қидирганимда Давлат Солиқ қўмитаси сайтидаги “ЭРИ қандай олинади?” деган мақола чиқиб келди. Узундан узоқ тушунтирилган йўриқномада исталган Давлат хизматлар марказига шахсни тасдиқловчи гувоҳнома нусхаси, ЭРИ калитини рўйхатдан ўтказиш ва сертификатни бериш учун имзоланган ариза топшириш кераклиги, аризани кўриш муддати 5 кундан ортиқ эмаслиги баён қилинган эди. Электрон тарзда олиш имкони ҳақида ҳеч нарса ёзилмаган. “Оббо”, дедим, “ўзи электрон имзо бўлса, унга ҳам шунча ҳужжат, оворагарчилик” деб, Давлат хизматлар марказига йўл олдим. Йўқ, иш тез битди: ариза ҳам керак бўлмади, 5 кун ҳам кутмадим. СТИР рақамимни айтдим, Click орқали 14192 сўм тўладим, оператор флешкамга ёзиб берди, телефонимга коди келди. 5 дақиқада ҳаммаси битди. Уй эгасига ҳам шу тартибда ЭРИ олдик (ЭРИ олишда фуқаронинг ўзи албатта келиши керак экан).\nЭлектрон рақамли имзони қандай ишлатиш ҳақидаги йўриқнома билан танишиб чиқдим. e-imzo.uz сайтидан шу номдаги дастурни олиб ўрнатиш керак экан. Дастурни кўчириб, ўрнатмоқчи бўлгандим, архивланган экан, парол сўради. Сайтнинг ҳеч бир жойида дастур архивлангани, пароли борлиги айтилмаган. Научно-информационный центр при ГНК РУз (сайт тўлиқ русча экан) контактлари билан боғланиб, паролни олдим. Кейинроқ билсам, id.gov.uz орқали регистрация қилинганда, e-imzo дастурини ўрнатиш ҳақида эслатма чиқар экан, шу ердан архивсиз дастурни кўчириб олиш мумкин экан. Дастурни ўрнатиш бўйича йўриқнома: https://e-imzo.uz/main/install\nКейинги босқичда Ягона интерактив давлат хизматлари портали – my.gov.uz орқали рўйхатдан ўтдим, ЭРИни тасдиқладим. Уй эгаси учун аввал my.soliq.uz орқали аккаунт очиб, ижара шартномасини топширишни синаб кўргандик. Энди Тошкент шаҳрида ва Тошкент вилоятида турган жойи бўйича ҳисобга қўйиш учун my.gov.uz‘дан ҳам рўйхатдан ўтиш керак. Уй эгасини регистрация қилдик, лекин ЭРИни тасдиқлаб бўлмади: паспорт бўйича СТИР рақами мос келмади. Паспорт рақами бўйича СТИР бошқа кишининг номида экан.\nДавлат солиқ қўмитасига қўнғироқ қилиб, суриштирдим. СТИР эгаси солиқ идорасига паспорти билан бориб, инспекторга мурожаат қилиши керак экан. Бу орада уй эгасининг оёғи қайрилиб, тўшакда ётиб қолди. Ҳамма ишлар учун менга ваколат берди. my.soliq.uz орқали орқали электрон мурожаатни йўлладим. Эртаси куниёқ телефон қилиб вазиятни тушунтиришди: жорий (охирги олинган) СТИРни паспорт рақамига боғлаш учун аввал эски СТИРни ўчириш керак экан. Уй эгаси олдин бошқа туманда пропискада турган ва ўша ердан СТИР очилган, сўнг ҳозирги яшаётган туманга кўчган, у ердан ҳам СТИР очилган экан. Инспектор эски СТИР бошқа туман базасида бўлгани учун ўчириш имкони йўқлигини, ўша туманга бориб, СТИРни айтиб, ўчиртириб келишимни айтди. Бошқа тумандаги СТИР билан шуғулланувчи мутахассисга вазиятни тушунтирдим. Яхши йигит экан, тезда ҳал қилди: СТИРни нариги туман базасига ўтказиб берди. Эски СТИР базадан ўчирилиб, янги СТИР паспорт рақамига боғлаб берилди. Порталнинг базасида янги маълумот кўрингунча, ярим ёки бир кун кутасиз, дейишди.\nЎша куни кечқурун my.gov.uz орқали ЭРИни боғлашга ҳаракат қилдим. Ё мен томондан ё улар томондан техник хатолик чиқараверди. Бир соатлик уринишдан сўнг, ЭРИни тасдиқлаб олдим. Сўнг бисмиллоҳ деб, аризани тўлдиришни бошладим. egovernment.uz сайтида йўриқнома берилган экан: https://my.soliq.uz/main/howtoget-eds. Онлайн тарзда хизматдан фойдаланишнинг 12 босқичидан ўтиларкан. Аввал уй эгаси номидан кириб, маълумотларни тўлдирдим. Болаларни ҳам шу ердан киритиш мумкин экан. Лекин турмуш ўртоғи деган жойи йўқ эди. Уй эгаси номидан маълумотлар тўлдириб бўлингандан сўнг, махсус код берилди (инвойс). Ушбу код вақтинчалик рўйхатдан ўтувчи шахсга берилиши лозим, чунки шу босқичдан кейин аризани тўлдириш уй эгасидан рўйхатдан ўтган шахсга ўтади. Мана шу инвойс орқали мен ўз номимдан кириб, регистрацияни давом эттиришим керак. Лекин бўлмади. Ҳадеб, “Рухсат йўқ (#403)” деган хато чиқараверди. id.gov.uz телефон рақами билан боғландим. Кечқурун ишлашмас экан. Эртасига 71 2022202 рақами билан боғланиб, вазиятни баён қилдим. “Жисмоний шахснинг шахсий рақами (ЖШШР)” нотўғри киритилган экан. Шунга хатолик чиққан экан. Ниҳоят аризани топшириб олдим. Телефонимга хабарнома келди.\nТурмуш ўртоғимни ҳам битта аризага бириктирсам керак, деб ўйлагандим. Онлайн аризада бундай банд чиқмади. Бирга Давлат хизматларига бориб, ЭРИ олиб келдик. Аёлим номидан ҳам регистрация қилиб, онлайн ариза топширдик.\nТошкент шаҳрида ва Тошкент вилоятида турган жойи бўйича ҳисобга қўйиш хизмати паспортида бу босқичдан сўнг нима бўлиши, энг кам ойлик иш ҳақининг 2 фоизи миқдоридаги давлат божини қаерга тўлаш кераклиги, савол туғилганда кимга ва қайси рақамга мурожаат этиш кераклиги ёзилмаганди. egovernment.uz сайтида ёзилишича, ариза онлайн топширилганда рўйхатдан ўтиш ҳужжатининг берилиш муддати 1 кун деб белгиланган. Бир кундан сўнг ариза юзасидан ягона интерактив давлат хизматлари порталининг телефон рақамига қўнғироқ қилдим. Улар бу масалада Ички Ишлар вазирлигига қўнғироқ қилишимни айтишди. ИИВнинг 1102 рақамида навбат кўплиги учун узоқ кутиб ўтирмадим. Индин куни портал орқали матнли мурожаат йўлладим. Ариза топширганимнинг учинчи куни телефонимга хабар келди.\nЮборилган квитанцияни принтердан чиқариб олдим. Яна ўша муаммо: квитанцияни қаердан тўлаш, сўнг нима қилиш ҳақида ҳеч нарса ёзилмаган. Аввалига Payme орқали тўлашга ҳаракат қилдим. Яқинда Payme орқали Давлат хизматлари учун пул тўлаш мумкинлиги ҳақида хабар ўқиган эдим. Инвойс рақамини киритдим. Йўқ, ҳали бу хизмат учун онлайн тўлаб бўлмас экан. Бир неча банкка кириб кўрдим. Бунга тўлай олмасликларини, “паспорт стол”дан тўласа бўлишини айтишди. Ўша ерга бориб тўладим. 5 дақиқадан сўнг телефонимга “Vasha zayavka obrabotana” деган хабар келди. Уйга келиб, my.gov.uz’ни очсам: Ура! Прописка тайёр!\nХулоса: агар сиз ахборот технологияларидан камроқ хабардор бўлсангиз, электрондан кўра, анъанавий ариза топширганингиз маъқул. Камроқ вақтингиз кетади. Лекин онлайн аризани топширишда бошида бир марта овора бўласиз-да, кейингилари жуда осон кечади.\nТошкент шаҳрида ва Тошкент вилоятида турган жойи бўйича ҳисобга қўйиш хизмати тест режимида бўлгани учун ҳали такомиллашмаган. Кейинги бочқичда қуйидагиларга эътибор қаратилса:\n1. Хизмат паспортида жараён ҳақида батафсил маълумот, расмли йўриқнома, давлат божини қаерга тўлаш кераклиги, савол туғилганда кимга ва қайси рақамга мурожаат этиш кераклиги ёзилиши керак.\n2. Ариза тўлдиришда 16 ёшгача болаларни киритиш қисми бор. Шуни оила аъзолари деб ўзгартирилса ва “турмуш ўртоғи” деган банд ҳам киритилса. Шунда битта аризага бир оилани киритиб бўлади. Шунда алоҳида ЭРИ ва рўйхатдан ўтиш талаб қилинмасди. Ҳисобга олиш варағида болалари киритилганидек, турмуш ўртоғини ҳам киритиш ёки у учун алоҳида ҳисобга олиш варағини шакллантириш мумкин.\n3. Бу хизмат учун давлат божини Payme ёки Click орқали тўлашни йўлга қўйиш керак. шунда яна бир оворагарчиликка чек қўйиларди.\n← Previous Previous post: Метин Уйғур чинорининг шохлари бир-бир синдирилмоқда\nNext → Next post: Йўл ва йўловчи маданияти


Тошкентда диний экстремизмга қарши “Сотқин” фильми тақдим қилинди\n15 май 2021, Тошкент вақти: 17:01\n"Сотқин" фильми эълони\nТаниқли киночи 43 яшар Рустам Сагдиев ўзбек киносининг отахони Рихсивой Муҳаммаджонов сценарийси асосида суратга олган “Сотқин” фильмини киномунаққидлар ҳукмига ҳавола қилди.\nИкки соат давом этадиган ва islamic western жанрида олинган бу фильмда жиҳод йўлини танлаган аканинг дунëвий давлат тарафдори бўлган журналист укани ўлдиришга қасд қилгани ҳақида ҳикоя қилинади.\nДавлат буюртмаси асосида суратга олинган бу фильм режиссёри Рустам Сагдиевнинг Озодликка айтишича¸ ушбу асар ëшларни “огоҳликка даъват” қилиш мақсадини кўзлаган:\n- Айни пайтда бу жўн плакат тарзидаги тарғибот киноси эмас¸ балки Ўзбекистондаги оилаларнинг ҳаëтини жаҳаннамга айлантираëтган диний эктремизм ҳақидаги фожеадир¸- дейди фильм режиссёри Рустам Сагдиев.\nОзодлик мухбирининг "Бу кино Андижонда 2005 йили юз берган исëн воқеаларини қайта мушоҳада қилишга уриниш эмасми?" деган саволига жавоб берган Сагдиев “Ушбу фильм диний радикализмга берилган ўғил жабри боис қадди букилган она ҳақида. Андижон воқеаларига фақат зоҳирий ишоратлар бор” дея жавоб берди.\nРустам Сагдиев Ўзбекистонда суратга олинган ўнлаб маиший мавзудаги фильмларнинг муаллифидир.\nРустам Сагдиев ўзбек киносининг отахони Рихсивой Муҳаммаджонов билан ҳамкорлик қилиш жараëнидан фақат ютганлигини таъкидлади.\n“Чинор остидаги дуэль”¸ “Суюнчи” ва “Армон” каби фильмларнинг сценарий муаллифи сифатида ном чиқарган “ўзбек поэтик киноси” деб аталган йўналишни тамсил қилган драматург Рихсивой Муҳаммаджонов бу фильмда бир ëқлама талқиндан қочишга уринганлигини таъкидлади:\n- Мен бир тарафни қоралаб иккинчи тарафни оқлаш каби тенденциоз ëндашувдан мумкин қадар қочишни истадим. Бу асарда мен бир оила фожеасини тўлақонли акс эттиришга уриндим¸- дейди суҳбатдош.\nРихсивой Муҳаммаджонов билан суҳбат\nФильмда доимо дарғазаб юрадиган ота ролини таниқли актёр Матëқуб Матжонов ижро қилган.\nЎзбекистонда жиҳод қилиб Каримов режимини ағдармоқчи бўлган ўғил ролини эса Жавоҳир Зокиров ўйнаган.\nДунëвий давлат тарафдори бўлган журналист ука ролини ўйнаш эса Фарруҳ Соипов зиммасига тушган.\nШунингдек, фильмда Улуғбек Қодиров, Сайёра Юнусова, Юлдуз Ражабова, Райҳон Уласенова ва бошқалар иштирок қилган.\nОдатда қайнона-келин можаролари ҳақида мелодрама фильмлар суратга олинадиган “Ўзбекфилъм” студиясида кейинги пайтда давлат мафкурасини ҳимоя қилишга қаратилган тарғибот фильмлар ҳам ишланмоқда.\nЎтган йили ''Ўзбеккино'' Миллий агентлиги буюртмасига кўра, режиссёр Ҳилол Насимов “Гумроҳлар” фильмини суратга олган эди.\nЎзбекистон ташқарисида туриб Каримов режимига қарши курашаëтган мухолифат ва журналистлар қораланган бу фильм тақдимотида сўзга чиққан Ўзбекистон ҳалқ артисти Эркин Комилов:\n''Ота-онасининг дуосини олмаган, ўзга юртларда дайдиб, ўз Ватанига тош отганлар ''гумроҳлар''дир. Бундайларни кечириб бўлмайди'', дея таъкидлаган эди.\nЎзбекистон ҳукумати қарашларини ифода қилувчи тарғибот фильмларини суратга олиш 2013 йилнинг март ойидан 2014 йилнинг декабрига қадар "Ўзбеккино"га раҳбарлик қилган Жаҳонгир Қосимов даврида бошланганди.\nАйни пайтда бундай тарғибот киноларини давлат маблағи асосида суратга олиниши асносида молиявий муаммолар ҳам юзага чиққани кузатилган.\nЖаҳонгир Қосимовнинг вазифасидан олиниши "Ўзбеккино"да молиявий текширувлар бораётган бир пайтда рўй берган эди.


Исроил коронавируснинг янги хавфли омикрон штамми пайдо бўлгани сабаб чегараларини хорижликлар учун икки ҳафтага ёпади.\nТОШКЕНТ, 28 ноя — Sputnik. Исроил коронавируснинг янги омикрон штамми пайдо бўлгани сабаб чегараларини хорижликлар учун икки ҳафтага ёпади.Тегишли қарорни пандемияга қарши курашиш вазирлик комиссияси фавқулодда йиғилишда қабул қилди.Бунда Истиснолар бўйича қўмита томонидан маъқулланган ҳолатларда киришга рухсат берилиши мумкин.Чет элдан қайтаётган исроилликлар аэропортда коронавирусга ПЗР тест топширишлари ва карантинда бўлишлари шарт. Ковидни бошдан кечирганлар ва эмланганлар учун ўзини яккалаш уч кун, эмланмаганлар учун бир ҳафта давом этади.Исроилда коронавируснинг омикрон штамми билан касалланиш 26 ноябрь куни аниқланди. Яна бир неча киши шубҳа остида. Улар тест топшириб, унинг натижасини кутишмоқда.Исроил бош вазири Нафтали Беннет мамлакат фавқулодда вазият ёқасида турганини маълум қилди ва барчани туну кун ишлашга тайёр туришга чақирди.25 ноябрь куни олимлар Ботсвана, ЖАР ва Гонконгда энг хавфли бўлиши мумкин бўлган коронавируснинг B.1.1.529 янги штаммини аниқлашди. ЖССТ фақулодда йиғилиш ўтказиб, бу штаммни омикрон деб атади – юнон алфавитининг 15-ҳарфи номи.27 ноябрь куни Буюк Британияда иккита омикрон штамми билан касалланиш аниқланди. Шунингдек, у Мисрдан қайтган Чехия фуқаросида аниқлангани маълум. Қолаверса, омикрон штамми Бельгия ва Италияда қайд этилган.Ўзбекистонда коронавируснинг бу хавфли штамми ҳозирча қайд этилмаган.\nисроил, омикрон штамми\n11:55 28.11.2021 (янгиланди: 12:27 28.11.2021)\n© AFP / JACK GUEZИзраильский аэропорт Бен-Гурион недалеко от Тель-Авива\nИсроилда коронавируснинг янги энг хавфли омикрон штамми билан касалланиш 26 ноябрь куни аниқланди.\nТОШКЕНТ, 28 ноя — Sputnik. Исроил коронавируснинг янги омикрон штамми пайдо бўлгани сабаб чегараларини хорижликлар учун икки ҳафтага ёпади.\nТегишли қарорни пандемияга қарши курашиш вазирлик комиссияси фавқулодда йиғилишда қабул қилди.\n“Йиғилишда қуйидаги қарорлар қабул қилинди: барча мамлакатдан бўлган чет элликларга Исроилга кириш тақиқланади”, - дея хабар қилмоқда РИА Новости мамлакат бош вазири маъмурияти хабарига таянган ҳолда.\nБунда Истиснолар бўйича қўмита томонидан маъқулланган ҳолатларда киришга рухсат берилиши мумкин.\nЧет элдан қайтаётган исроилликлар аэропортда коронавирусга ПЗР тест топширишлари ва карантинда бўлишлари шарт. Ковидни бошдан кечирганлар ва эмланганлар учун ўзини яккалаш уч кун, эмланмаганлар учун бир ҳафта давом этади.\nИсроилда коронавируснинг омикрон штамми билан касалланиш 26 ноябрь куни аниқланди. Яна бир неча киши шубҳа остида. Улар тест топшириб, унинг натижасини кутишмоқда.\nИсроил бош вазири Нафтали Беннет мамлакат фавқулодда вазият ёқасида турганини маълум қилди ва барчани туну кун ишлашга тайёр туришга чақирди.\n25 ноябрь куни олимлар Ботсвана, ЖАР ва Гонконгда энг хавфли бўлиши мумкин бўлган коронавируснинг B.1.1.529 янги штаммини аниқлашди. ЖССТ фақулодда йиғилиш ўтказиб, бу штаммни омикрон деб атади – юнон алфавитининг 15-ҳарфи номи.\n27 ноябрь куни Буюк Британияда иккита омикрон штамми билан касалланиш аниқланди. Шунингдек, у Мисрдан қайтган Чехия фуқаросида аниқлангани маълум. Қолаверса, омикрон штамми Бельгия ва Италияда қайд этилган.\nЎзбекистонда коронавируснинг бу хавфли штамми ҳозирча қайд этилмаган.


00:00 / 07.09.2011 | eski savollar | 1275\nХурматли Шайҳ Муҳаммад Содиқ Муҳаммад Юсуф ҳазратлари. илтимос, бир нарсага аниқлик киритишимда ёрдам беринг. Бир воқеа бунга сабаб бо'лди: мани ёшим 21 да.бир куни бир танишимиз (ёши мандан анча катта бо'лган, ман уларни амаки дейман) одам айтдиларки, "одамни уни қилган гуноҳларини юзига солиш о'рнига унга Аллоҳни танитиш керак. Шунда у о'зи бу гуноҳлардан сақланиб боради. Бугунги кунда ҳам Дунёда шундай одамлар борки шу илм билан шуг'улланадиган (яъни Аллоҳни сифатлари ила таниб борадиган) уларнинг ҳаёти ҳудди саҳобаларникидек. Агар улар биргликда дуо қилсалар ҳатто Ер шарини шаклини о'згартириб юборадилар. Уларга бирор савобли ишни қилинг дейиш шарт эмас, улар о'злари билиб қилишади. Бу таълимотни асосчисини китоблари неччи йилдан бери текширилмоқда. Чунки унда пайг'амбаримиз с.а.w даврларида мавжуд бо'лган лекин ҳозиргача бошқа ҳеч қаерда келтирилмаган саҳобалар ҳақида ҳам маълумотлар бор. Чунки улар пайг'амбаримизнинг о'зларидан бориб илм о'рганганларда" - дедилар. Ман ҳайрон бо'либ со'радим, у киши ким? Айтдиларки :"у киши Маҳди. Имом Маҳди. У кишини таълимотлари шундай Аллоҳни таниб борасан таниганинг сари гуноҳ иш қилмай кетаверасан. " - Ундан баттар ажабландим ва : "Имом Маҳди дажжолга қарши уруш қиладиган одамми?" . Айтдилар: "Ҳа, Дажжол билан ҳам урушиб бо'лдилар, энди бу ёг'ига қиёматни кутамиз. У киши охирги авлиё бо'ладилар. Охирги пайг'амбар келди, охирги авлиё ҳам келиб бо'лди." - шу гаплардан кейин бу одам анча ното'г'ри гаплар айтаяптилар чог'и деб о'йладим. Лекин илмим етмагани боис, ортиқ баҳслашмадим.Ахир дажжол чиқса биз билмасмидик деб ҳам о'йлаб қолдим. Илтимос аниқлик киритинг бу кишини айтган гаплари ҳақиқатми ёки ё'қ.\n- У одам айтган гаплар нотўғри. Ҳар бир мусулмон унга гап айтаётган одам кимлигига назар солиши керак. Одамлар ичида дин ҳақида гап айтишга илми етадиган киши бўлса, эшитиш, бўлмаса, йиғиштириш керак.- Авф ибн Молик розияллоҳу анҳудан ривоят қилинади:«Пайғамбар соллаллоҳу алайҳи васаллам: «Одамларга фақат амир ёки маъмур, ёки риёкор томонидангина гапирилади», дедилар». Абу Довуд ва Аҳмад ривоят қилишган.Бу ҳадиси шарифда мусулмон жамиятида мусулмонлар оммасига ваъз-насиҳат, илмий суҳбат қилиш ҳуқуқига эга бўлган ва бўлмаган кишилар ҳақида сўз кетмоқда. Исломий жамиятда мусулмонларга Исломни яхши билган, тақводор, илмли, ақл-фаросатли ва бир қанча етук сифатларга эга бўлган ҳақиқий мусулмон киши амир бўлади. Биринчи навбатда мусулмонларга амри маъруф, наҳйи мункар, ваъзу насиҳат қилиш ҳуқуқига ўша амир ҳақли бўлади.Иккинчи ўринда эса, маъмур – ҳақли томондан, масъул киши тарафидан шу ишга амр қилинган шахс ҳақли. Бундоқ шахслар шаръий илмларни тўлиқ ўрганиб, расмий ижозат-шаҳодатнома ёки маълум ва машҳур уламоларнинг рухсатини олган бўлиб, мусулмонларга ваъз-насиҳат, иршод, амри маъруф ва наҳйи мункар қилишлари мумкин. Агар мазкур сифатларга эга бўлмаган кишилар бу ишни қилсалар, ўзларини билимдон кўрсатиш учун риёкорлик қилаётган бўладилар. Шу йўл билан мусулмонлар ичида обрў қозонмоқчи, уларнинг ишончига кирмоқчи бўладилар. Аслида эса, алдамчилик қиладилар. Мусулмонликни қуруқ гап билан эмас, чин ихлос билан, Исломга амал қилиш билан тарғиб қилиш лозим.Афсуски, ичимизда шу қабилдаги риёкорлар жуда ҳам кўп. Оқкўнгил мусулмонлар ҳақиқий олим ким, риёкор-қаллоб ким – буни яхши билиб олишлари керак. Бунинг учун Исломни ўрганиш, ҳақ-ноҳақ гапларни фарқлай билиш, ҳақиқий уламоларга қулоқ осиб, риёкорлардан сақланиш керак. Имом Маҳдий розияллоҳу анҳу ҳақидаУмму Салама розияллоҳу анҳодан ривоят қилинади:«Набий соллаллоҳу алайҳи ва саллам:«Бир халифа ўлганда ихтилоф бўлади. Аҳли Мадийнадан бир киши Маккага қочиб чиқади. Бас, унинг олдига аҳли Маккадан одамлар келиб, ўзи истамаса ҳам, уни чиқариб, Рукн ва Мақом орасида унга байъат қиладилар. Унга қарши Шомдан аскар юборилади. Уларни Макка ва Мадийна орасидаги сайҳонликда ер ютади. Қачон одамлар ўшани кўрганларида унинг олдига Шомнинг Абдоллари – авлиёлари ва аҳли Ироқнинг яхшилари келадилар ва унга байъат қиладилар. Сўнгра, қурайшдан тоғалари Бани Калбдан бўлган бир киши чиқади. Бас, у(Маҳдий) аларга қарши аскар юборади ва уларга ғолиб келади. Ана ўша Калбнинг аскаридир. Калбнинг ўлжасига ҳозир бўлмаган ноумиддир. Кейин у (Маҳдий) молни тақсим қилади ва одамлар орасида Набийлари соллаллоҳу алайҳи васалламнинг суннатига амал қилади. Ислом ер юзида қарор топади. У етти йил қолади. Сўнг, вафот этади ва мусулмонлар унинг жанозасини ўқийдилар», – дедилар».Абу Довуд ривоят қилган. Абу Саъийдан розияллоҳу анҳудан ривоят қилинади:«Набийимиздан кейин бирор нарса бўлишидан қўрқиб Набиюллоҳ соллаллоҳу алайҳи васалламдан сўрадик. Бас, у зот:«Албатта, менинг умматимда Маҳдий бордир. У чиқиб беш ёки етти ёки тўққиз яшайди», – дедилар.«У нима?» – дедик.«Йиллар. Унга бир одам келиб «Эй, Маҳдий! Менга бер! Менга бер!» – дейди. У унинг кийимига кўтаришга кучи етганичани ҳовучлаб солиб беради», – дедилар».Термизий ривоят қилган.Имом Маҳдий розияллоҳу анҳу ҳақлариа мусулмон уламолар орасида қадимдан у кишининг охири замонда чиқишлари борасида кўпгина баҳслар ўтган. Бу баҳслар натижаси турлича бўлиб чиққан.Шийъа мазҳабидагилар имом Маҳдийни–Маҳдий мунтазар-интизор бўлиб турилган Маҳдий дейишади. Аҳли сунна ва жамоа мазҳабидаги уламолар бу масалада ўзаро алоҳида баҳс юритганлар. Баъзи уламолар, бу борада келган барча ҳадислар заифдир, деганлар. Булар озчилик бўлиб, уларнинг кўзга кўрингани Ибн Халдундир.Кўпчилик уламолар, Маҳдий розияллоҳу анҳу ҳақидаги ҳадиси шарифлар катта саҳобалардан улуғ муҳаддислар томонидан ривоят қилинган, дейдилар. Бу ҳақдаги ҳадиси шарифларни Имом Абу Довуд, Термизий, Ибн Можа, Тобароний, Абу Яъло, Баззоз, имом Аҳмад ибн Ҳанбал, ал-Ҳоким ва бошқалар ривоят қилган. Ана ўша ҳадиси шарифлардан бир қисмини юқорида ўрганиб чиқдик. Уларнинг баъзиларида имом Маҳдий розияллоҳу анҳунинг номлари очиқ-ойдин тилга олинган бўлса, бошқаларида ишора қилинган. Уларни солиштириб чиқадиган бўлсак, бир неча умумий хулосалар чиқаришимиз мумкин:Охири замон бўлганда Пайғамбар соллаллоҳу алайҳи ва салламнинг оли байтларидан, Ҳазрати Али ва Биби Фотима розияллоҳу анҳумоларнинг ўғиллари имом Ҳасан розияллоҳу анҳунинг наслидан имом Маҳдий розияллоҳу анҳу чиқадилар.Имом Маҳдий розияллоҳу анҳунинг чиқишлари қуйидагича бўлади: Бир халифа ўлганда мусулмонлар ўртасида ихтилоф бўлади. Аҳли Мадийнадан бир киши Маккага қочиб чиқади. Бас, унинг олдига аҳли Маккадан одамлар келиб, ўзи истамаса ҳам, уни чиқариб Рукн ва Мақом орасида унга байъат қиладилар. Ана ўша киши Имом Маҳдий розияллоҳу анҳу бўладилар.Имом Маҳдий розияллоҳу анҳуга қарши Шомдан аскар юборилади. Шомдан юборилган аскарларни Макка ва Мадийна орасидаги сайҳонликда ер ютади. Қачон одамлар ўшаларни ер ютганини кўрганларида Имом Маҳдий розияллоҳу анҳунинг олдига Шомнинг Абдоллари–авлиёлари ва аҳли Ироқнинг яхшилари келадилар ва унга байъат қиладилар. Сўнгра, қурайшдан тоғалари Бани Калбдан бўлган бир киши чиқади. Бас, Имом Маҳдий розияллоҳу анҳу уларга қарши аскар юборади ва уларга ғолиб келади. Кейин Имом Маҳдий розияллоҳу анҳу молни тақсим қилади. Сўнгра, Имом Маҳдий розияллоҳу анҳу одамлар орасида Набийлари соллаллоҳу алайҳи васалламнинг суннатига амал қилади. Ислом ер юзида қарор топади. Имом Маҳдий розияллоҳу анҳу зулм ва жаврга тўлган ер юзини адолат ва инсофга тўлдиради.Имом Маҳдий розияллоҳу анҳу молни сочади, уни санамайди. У кишининг даврларида молу мулк кўпайиб кетганидан ва ўзлари сахий бўлганларидан шундоқ бўлади.Имом Маҳдий розияллоҳу анҳу халифа бўлган ҳолда етти йил қоладилар. Сўнг, у киши вафот этадилар ва мусулмонлар у зотнинг жанозасини ўқийдилар.Имом Маҳдий ҳақида сизга сафсата сотган одамга ўхшаш одамлар ҳам кўплаб ёлғонларни тўқишади. Уларнинг ҳеч бирига қулоқ солмаслик керак.\nЭри хотин (никох)


Дата публикации\tПросмотров: 685\nҚадрли саммит иштирокчилари!\nСўнгги саммитдан буён, Осиёда ҳамкорлик ва ишонч чоралари бўйича кенгаш минтақасида кўзга кўринарли ўзгаришлар юз берди.\nХалқаро ва минтақавий хавфсизликка, аввалгидек, терроризм, экстремизм, трансмиллий уюшган жиноятчилик, наркотик моддалар ноқону-ний муомаласи ва кибержиноятчиликнинг кун сайин ошиб бораётгани хавфи таҳдид солмоқда.\nБу таҳдидларга қарши кураш Кенгашга аъзо барча давлатлардан биргаликдаги кечиктирилмас чораларни қабул қилишни талаб этади.\nЎтган асрнинг тўқсонинчи йилларида фуқаролик урушини бошидан кечирган Тожикистон халқи тинчлик, осойишталик, барқарорлик ҳамда уларни сақлаш ва мустаҳкамлашнинг қийматини жуда яхши билади.\nТожикистон БМТ ва бошқа халқаро шериклар билан яқин ҳамкорликда ўтган ва жорий йилларда ўз ҳудудида ушбу глобал таҳдидлар ва уларни молиялаштириш манбаларига қарши курашда халқаро ҳамда минтақавий ҳамкорликларни мустаҳкамлаш мавзусида иккита муҳим олий даражадаги конференцияни ўтказди.\nЗикр этилган хавфсизлик таҳдиду хатарларига самарали қарши туриш бизни жамиятларимиз ҳаётининг ижтимоий қирралари-ни яхшилаш, жумладан, камбағаллик ва ишсизлик сат-ҳини камайтириш бўйича комплекс чора-тадбирларни татбиқ этишга ундайди.\nҚўшни Афғонистондаги мураккаб вазият бизда жиддий ташвиш уйғо-тади.\nСамарали чора-тадбирларни қабул қилиш ва жаҳон ҳамжамияти, жумладан, Осиёда ҳамкорлик ва ишонч чоралари бўйича кенгашга аъзо давлатларнинг бу йўналишдаги ҳаракатларини келгусида мувофиқлаштириш афғон муаммосини ҳал этишга реал ҳисса қўшиши мумкин.\nБу борада кенгашнинг беш ўлчами доирасида Афғонистонни минтақавий интеграция жараёнларига жалб этишнинг роли муҳим бўлиши мумкин.\nИқтисодий ҳамкорликларни мустаҳкамлаш устувор тараққиётга эришишда иштирокимизнинг ажралмас қисми ҳисобланади.\nМавжуд коммуникацион инфратузилмаларини қайта тиклаш ва янгиларини қуришни тезлаштириш воситасида минтақа транзит иқтидоридан тўлиқ фойдаланиш умумий манфаатларимизга жавоб беради.\nАтроф-муҳит ва иқлим ўзгариши ҳамкорликларимизнинг бошқа муҳим йўналишларидан саналади.\nТабиий офатлар ҳар йили мамлакатларимиз иқтисодиётига катта зарар етказади.\nШу сабабли, табиий офатлардан азият чекувчи мамлакатларга ҳар томонлама ёрдам кўрсатишнинг самарали механизмларини ишлаб чиқишни таклиф этамиз.\nҳудудининг тўқсон уч фоизини тоғлар ташкил қилувчи Тожикистон ҳам географик жойлашуви нуқтаи назаридан, ҳар йили катта моддий зарар етказаётган ва инсонлар қурбон бўлишига олиб келадиган табиий офатларнинг оқибатлари олдида заиф бўлиб қолмоқда.\nМамлакатимизда сўнгги қирқ йилда мингдан зиёд музликлар эриб кетди. Бу, ўз навбатида, миллий иқтисодиётнинг муҳим соҳалари – гидроэнергетика, қишлоқ хўжалиги, саноатга салбий таъсир кўрсатмоқда.\nМузликларнинг тезлик билан эриш жараёнининг давом этиши Марказий Осиёнинг 60 фоиздан зиёди Тожикистон ҳудудида шаклланадиган сув захиралари ҳажмига салбий таъсир кўрсатади.\nБу устувор тараққиёт мақсадларини татбиқ этиш йўлида қўшимча тўсиқ бўлмоқда.\nМарказий Осиёда сув захиралари ижтимоий-иқтисодий тараққиёт ва минтақани экологик соғломлашти-ришнинг муҳим компоненти саналиши барчага маълум.\nШу сабабли, сув захираларидан самарали фойдаланиш, улар йўқоли-шини камайтириш ва келгуси авлодлар учун тежаш орқалигина мин-тақада устувор тараққиёт мақсад-ларига эришиш мумкин.\nТожикистон глобал сув муаммоларини фаол илгари сурмоқда.\nБизнинг ташаббусимиз бўйича БМТ Бош Ассамблеясида икки минг учинчи йилдан шу кунгача бўлган даврда: Халқаро тоза сув йили (2003), «Сув ҳаёт учун» халқаро амалиёт ўн йиллиги (2005-2015 йиллар), Халқаро сув ҳамкорликлари йили (2013) эълон қилинди.\n2016 йилнинг декабрида Тожикистоннинг навбатдаги ташаббуси бўйича «Сув устувор тараққиёт учун» халқа-ро амалиёт ўн йиллиги тўғрисидаги резолюция консенсус билан қабул қилиниб, унинг расмий татбиқи ўтган йили бошланди.\nЯнги ўн йиллик доирасида амалий ҳаракатларни ҳар томонлама татбиқ этиш сув билан боғлиқ устувор тараққиёт мақсадларига эришишга ҳисса қўшишга қаратилган.\nШу сабабли, Осиёда ҳамкорлик ва ишонч чоралари бўйича кенгашга аъзо давлатларнинг мазкур ўн йилликнинг биргаликдаги татбиқида иштирокини муҳим, дея ҳисоблаймиз.\nТожикистон ўз раислиги даврида сайёҳлик соҳасидаги ҳамкорликларни ривожлантириш ва мамлакатларимизнинг бу йўналишдаги муносабатларини яхшилашга ҳисса қўшади.\nБу йўналишда биз томондан Осиёда ҳамкорлик ва ишонч чоралари бўйича кенгашга аъзо мамлакатлар намояндаларини Тожикистон Республикаси маданий-тарихий мерослари ва бой табиий захиралари билан кенг таништириш ҳамда бу соҳадаги ҳамкорликларнинг янги йўлларини излаш учун майдонча ташкил этиш бўйича чора-тадбирлар режалаштирилган.\nБугунги учрашув кенгаш доирасидаги ҳамкорликлар йилларида йиғил-ган тажрибалар билан ўртоқлашиш ҳамда ишонч, хавфсизликни мустаҳкамлаш ҳамда Осиёда ҳамкорлик ва ишонч чоралари бўйича кенгашни келгусида ривожлантириш бўйича муштарак фаолиятимизнинг асосий йўналишларини белгилаб беришига умид қиламиз.\nСаммит умумий мақсадларимизга эришиш ҳамда Осиёда ҳамкорлик ва ишонч чоралари бўйича кенгашнинг муҳим масалаларини ҳал этиш доирасида кўп қиррали ҳамкорликлар ва кенг муносабатлар механизмини мустаҳкамлашга қўшимча турт-ки беришига ишончим комил.\nДиққатингиз учун раҳмат.